Melaka cari ‘jelmaan’ Aaron Chia, Rabuan Pit di SUKMA XX – KM

BANDAR MELAKA 3 September – Melaka berharap temasya Sukan Malaysia (SUKMA) Edisi ke-20 (XX) yang berlangsung 16 hingga 24 September ini dapat menyaksikan kemunculan atlet baharu bertaraf dunia dari negeri ini.

Ketua Menteri Datuk Seri Utama Sulaiman Md Ali berkata, perkara itu tidak mustahil memandangkan Melaka pernah melahirkan atlet bertaraf bintang seperti Rabuan Pit, Khairul Hafiz Jantan dan terbaharu Aaron Chia yang bergelar juara dunia badminton dalam acara beregu lelaki.

Justeru, beliau mahu, 459 atlet Melaka yang akan bertanding pada temasya SUKMA kali ini, agar menunjukkan semangat bak juara dan membuktikan kemampuan anak jati negeri ini dalam acara sukan.

“Banyak acara sukan-sukan terdahulu yang telah mengangkat nama Melaka sehingga terlahirnya Aaron Chia, Rabuan Pit dan Khairul Hafiz Jantan. Jadi saya mohon agar lebih banyak atlet bertaraf dunia dilahirkan pada temasya kali ini.

“Inilah peluang yang perlu diambil atlet-atlet Melaka dalam menunjukkan kemampuan, kebolehan dan bakat mereka dalam apa jua acara yang disertai kerana tumpuan kini terarah kepada mereka

“Jadi kepada semua atlet Melaka yang bertanding tunjukkan semangat berpasukan dan berjuanglah habis-habisan. Apa yang penting, jaga nama Negeri Melaka,” katanya.

Beliau berkata demikian pada sidang media selepas menyempurnakan Majlis Penyerahan Bendera Negeri Melaka kepada Ketua Kontinjen Sempena Sukan Malaysia XX, MSN 2022 di Auditorium Masjid Al Azim, di sini, hari ini.

Hadir sama, Exco Belia, Sukan dan Badan Bukan Kerajaan (NGO) negeri VP Shanmugam; Exco Perumahan Kerajaan Tempatan dan Alam Sekitar negeri Datuk Zaidi Attan; Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem; Pegawai Kewangan Negeri Datuk Salhah Salleh; Ahli Dewan Undangan Negeri (Adun) Asahan Fairul Nizam Roslan; Ahli Dewan Negara Senator Datuk Mohd Ridhwan Mohd Ali; Pengarah MSN Melaka Mahathir Mustafa dan lain-lain ketua-ketua jabatan.

Pada majlis itu, Sulaiman turut mengumumkan Shanmugam sebagai ‘Chef De Mission’ atau Ketua Kontinjen Melaka pada SUKMA Edisi Ke-20 di Kuala Lumpur tahun ini.

Dalam pada itu, Sulaiman berkata, kerajaan negeri akan terus menghargai jasa atlet yang membawa pulang pingat untuk negara dalam apa jua kejohanan, termasuklah pada SUKMA tahun ini.

Beliau turut memaklumkan Melaka menyasarkan membawa pulang 20 pingat emas pada edisi kali ini, iaitu tambahan dua lagi emas berbanding edisi terdahulu pada 2018.


Ahli Parlimen UMNO, BN diminta sokong PN sehingga Parlimen bubar

PONTIAN 6 Mac. – Ahli Parlimen UMNO dan Barisan Nasional (BN) telah diminta untuk terus menyokong kerajaan Perikatan Nasional (PN) sehingga Parlimen dibubarkan, kata Setiausaha Agung BN Datuk Seri Ahmad Maslan.

“Kerajaan sekarang adalah kerajaan campuran, ia bukan hanya kerajaan PN tetapi juga kerajaan Barisan Nasional dan kerajaan Gabungan Parti Sarawak (GPS)…. sehingga pembubaran (Parlimen), kami masih bersama dalam kerajaan campuran ini,” katanya ketika ditemui pemberita selepas menerima suntikan vaksinasi COVID-19 di Klinik Kesihatan Pontian, di sini, hari ini.

Turut menerima suntikan vaksin itu adalah Timbalan Menteri Perusahaan Perladangan dan Komoditi merangkap Ahli Parlimen Tanjung Piai Datuk Seri Dr Wee Jeck Seng dan Ahli Dewan Undangan Negeri (ADUN) Pulai Sebatang Muhammad Taqiuddin Che Man.


Rumah terbuka eratkan hubungan kaum

MACHAP JAYA 7 Mei – Penganjuran Rumah Terbuka Aidilfitri Dewan Undangan Negeri (DUN) Machap Jaya, bukan sekadar untuk mengajak tetamu menjamu selera, sebaliknya menjadi medan merapatkan lagi hubungan pelbagai bangsa, kata Exco Kesihatan, Sumber Manusia dan Perpaduan negeri, Ngwe Hee Sem.

Hee Sem  yang juga Ahli Dewan Undangan Negeri (Adun) Machap Jaya meluahkan rasa gembira apabila melihat tetamu pelbagai bangsa duduk semeja menikmati sajian disediakan pada penganjuran rumah terbuka itu.

“Bagusnya rumah terbuka ini kita dapat berkumpul bersama-sama dan mengeratkan hubungan antara satu sama lain, malah saya sendiri dapat bertemu dengan rakyat,” katanya ketika ditemui pada majlis rumah terbuka  di Kompleks Japerun Mahcap Jaya, di sini, malam tadi.

Turut hadir barisan Exco Kerajaan Negeri antaranya Exco Sains, Teknologi, Inovasi dan Komunikasi Digital, Fairul Nizam Roslan; Exco Pelancongan, Warisan, Seni dan Budaya, Datuk Abdul Razak Abdul Rahman dan Exco Pembangunan Wanita, Keluarga dan Komuniti Datuk Kalsom Noordin.

Kemeriahan Syawal masih hangat dirasai apabila ramai dalam kalangan tetamu yang mengenakan baju raya tidak kurang pula mereka datang bersama keluarga memakai pakaian sedondon.


KLIA antara lapangan terbang terbaik dunia bagi suku keempat 2021

KUALA LUMPUR, 17 Feb – Kuala Lumpur International Airport (KLIA) berjaya meraih kedudukan terbaik dalam tinjauan Kualiti Perkhidmatan Lapangan Terbang (ASQ) bagi suku keempat 2021 yang dijalankan oleh Majlis Lapangan Terbang Antarabangsa (ACI).

Pencapaian itu diraih bersama sembilan lapangan terbang antarabangsa lain dalam kategori lebih 40 juta penumpang setahun yang mencapai skor atau markah penuh 5.00 dalam tinjauan global tersebut, demikian menurut Malaysia Airports Holdings Bhd (MAHB).

Pengarah Urusan MAHB Datuk Iskandar Mizal Mahmood berkata KLIA juga secara konsisten telah meraih skor penuh 5.00 bagi elemen ‘berasa selamat dan terjamin’ ASQ bagi 2021.

“Keadaan bertenang sebelum ini (susulan pandemik) telah membolehkan kami melaksanakan banyak penambahbaikan dan skor ASQ yang sempurna itu hanya mengesahkan lagi usaha yang dilakukan oleh keseluruhan komuniti lapangan terbang ini.

“Malah, pencapaian untuk berada dalam kelompok lapangan terbang global terbaik merupakan satu pengiktirafan untuk negara ini,” katanya dalam satu kenyataan hari ini.

Keputusan tinjauan ASQ itu diumumkan oleh ACI baru-baru ini yang bertanggungjawab menanda aras lapangan terbang terbaik dunia dari segi kepuasan penumpang secara menyeluruh terhadap keselamatan, kemudahan, perkhidmatan dan kebersihan terminal.

Iskandar berkata prospek industri penerbangan Malaysia juga kekal positif termasuk perkembangan pada Januari lepas melibatkan kehadiran sebuah syarikat penerbangan baharu serta penambahan beberapa laluan penerbangan baharu.

MAHB telah mengalu-alukan penerbangan sulung oleh SKS Airways di landasan pendek (STOL) Pangkor dan Redang dan kedua-dua lokasi itu menerima penerbangan harian menggunakan pesawat jenis Twin Otter dari Lapangan Terbang Sultan Abdul Aziz Shah di Subang.

Selain itu, empat laluan penerbangan baharu itu telah diperkenalkan oleh AirAsia pada bulan sama bagi meningkatkan kesalinghubungan antara Malaysia Barat dan Malaysia Timur.

“Bagi Malaysia, aliran domestik tersebut mencatatkan sebanyak 2.5 juta penumpang pada bulan lepas iaitu 90 peratus daripada keseluruhan pergerakan penumpang di negara ini,” katanya.

Pada Januari lepas, sebanyak 8,700 pergerakan membabitkan jumlah purata penumpang harian dicatatkan — meningkat dua kali ganda berbanding November 2021 namun lebih rendah berbanding Disember 2021 dengan purata 2,000 penumpang harian.

Beliau berkata, Disember juga secara konsisten kekal sebagai bulan kemuncak dengan pergerakan penumpang tertinggi dalam setahun, prapandemik serta ketika tempoh pandemik COVID-19.

Penyambungan semula operasi jualan tiket bagi Laluan Perjalanan Lengkap Vaksin pada akhir bulan lepas serta perjalanan umrah pada 8 Februari lepas turut menjadi perkembangan positif dalam pemulihan perjalanan antarabangsa.

Pengendali lapangan terbang itu mencatatkan sejumlah 4.7 juta penumpang pada Januari 2022 bagi kedua-dua operasi di Malaysia dan Turki, penyusutan sebanyak 11 peratus berbanding bulan sebelumnya sebanyak 5.3 juta penumpang.- BERNAMA


Anggota polis maut dalam kemalangan libatkan dua motosikal

KOTA BHARU 4 Julai – Dua lelaki termasuk seorang anggota polis berpangkat Sarjan maut dalam kemalangan melibatkan dua motosikal di Jalan Peringat-Pasir Puteh, dekat sini hari ini.

Timbalan Ketua Polis Kelantan, Senior Asisten Komisioner Abdullah Muhammad Piah berkata, kemalangan pada 1 tengah hari itu dipercayai berlaku apabila motosikal ditunggangi seorang lelaki berusia 32 tahun membuat pusingan U secara tiba-tiba.

Beliau berkata tindakan itu menyebabkan anggota polis terbabit, Zulkifli Abdul Rahman, 58, yang dalam perjalanan pulang ke rumahnya di Pasir Puteh, tidak sempat mengelak lalu berlaku pelanggaran.

Abdullah berkata Zulkifli dan lelaki berkenaan meninggal dunia di tempat kejadian akibat cedera parah di muka, dada dan beberapa anggota badan.

Mayat kedua-duanya dihantar ke Hospital Universiti Sains Malaysia untuk bedah siasat dan kemalangan disiasat mengikut Seksyen 41 (1) Akta Pengangkutan Jalan 1987, katanya.


Identiti mangsa kemalangan jalan raya di Kajang sudah diketahui

“Kenderaan mangsa dibawa ke Ibu Pejabat Polis Daerah Kajang untuk siasatan lanjut, manakala kes ini disiasat di bawah Seksyen 41(1) Akta Pengangkutan Jalan 1987,” katanya dalam kenyataan.

Semalam, pasangan suami isteri berkenaan dan dua anak mereka cedera dalam kemalangan melibatkan sebuah kereta jenis Perodua Bezza dan van di jalan berkenaan.

Dalam kejadian pada kira-kira 4 petang itu, kereta yang dinaiki mereka telah bertembung dengan sebuah van dari arah bertentangan yang hilang kawalan,  sebelum merempuh penghadang jalan dan memasuki laluan mereka.


Harga ayam, telur dijangka naik bulan depan

SUNGAI RAMBAI – Pengguna perlu bersedia untuk berdepan kenaikan harga ayam mentah dan telur selepas Tahun Baharu Cina, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Beliau berkata, ia berikutan kerajaan akan mengkaji semula harga siling ayam mentah tersebut selepas tamat Skim Harga Maksimum Keluarga Malaysia (SHMKM) 4 Feb depan.

Bagaimanapun, katanya satu sesi libat urus antara agensi termasuk Kementerian Pertanian dan Industri Makanan (MAFI) serta penternak akan diadakan bagi membincangkan isu itu demi menjaga kepentingan kedua-dua belah pihak.

“Semalam kita bincang bersama persatuan penternak yang mengeluh harga ternakan dan kos operasi mereka dah meningkat sebab pengimportan dedak ayam” katanya.

Beliau berkata demikian pada sidang media selepas mengadakan lawatan di Pusat Pemindahan Sementara (PPS) SMK Sungai Rambai di sini, hari ini.

“Sebab itu kita buat libat urus sebab kita jaga pengguna, kita juga harus jaga peniaga sebab jika mereka tak dapat teruskan operasi, kita pun tak ada bekalan nanti.


Hanya RM500 untuk tempah PROTON X50

KUALA LUMPUR 15 Sept. – Berbekal RM500, orang ramai kini boleh menempah model terbaharu Proton Holdings Berhad (PROTON) iaitu Proton X50 di ruang pameran terpilih seluruh negara, bermula hari ini.

Proton X50 ditawarkan dengan enjin 1.5 liter turbo dalam empat varian iaitu 1.5T Standard, 1.5T Executive, 1.5T Premium dan 1.5 TGDi Flagship.

Ia dilengkapi kotak gear dwi-klac tujuh kelajuan, empat atau enam beg keselamatan, rim aloi 17 atau 18 inci, kerusi balutan fabrik atau kulit dan sistem infotainmen GKUI tahap 2 (bergantung kepada varian).

Sementara itu, menurut kenyataan media PROTON, komuniti pembekal automotif Malaysia dijangka akan menerima manfaat dari pengeluaran X50 di kilang Tanjung Malim
dengan jumlah pembelian yang dianggarkan sebanyak RM1.8 bilion setahun.

Jelas kenyataan itu, Proton X70 akan memerlukan pembelian komponen sebanyak RM1 bilion, bermakna jumlah pembelian tahunan kedua-dua SUV PROTON ini akan mencecah RM2.8 bilion.

“Dengan adanya model baharu ini, PROTON menjangka ia akan mendorong kadar peningkatan jualan. Pandemik COVID-19 telah memberi kesan negatif kepada industri automotif, namun demikian, pada akhir bulan Ogos 2020, syarikat PROTON merupakan satu-satunya jenama automotif yang berjaya mengatasi jualan keseluruhan
berbanding dengan tempoh yang sama tahun lepas.

“Sebagai sebuah syarikat pengeluaran kenderaan tempatan, pertumbuhan jualan PROTON akan menambah perbelanjaan dalam ekosistem pembekal automotif dan secara langsung, ia juga akan menambah peluang pekerjaan. Ini amat penting memandangkan ekonomi Malaysia sedang mengalami pergolakan akibat kesan COVID-19,” jelas kenyataan terbabit.


RON97 naik 30 sen RON95 dan diesel kekal

KUALA LUMPUR, 9 Mac – Harga runcit petrol RON97 naik 30 sen seliter manakala harga RON95 dan diesel kekal bagi tempoh 10 hingga 16 Mac ini.

Kementerian Kewangan dalam kenyataan hari ini memaklumkan harga runcit petrol RON97 naik daripada RM3.45 kepada RM3.75 seliter, manakala RON95 dan diesel masing-masing kekal pada harga RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua jenis minyak tersebut telah meningkat melebihi paras harga siling yang ditetapkan,” menurut kenyataan itu.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – BERNAMA


“Saya tahu Amir sakit rindukan saya, saya dapat rasakan” – ibu angkat

BATU BERENDAM 29 Jan. – “Saya rasa menyesal tak pertahankan dia dan tidak patut saya serahkan Amir jika ini pengakhiran hidupnya.”

Itu kekesalan dizahirkan Norlida Abu Hassan, 50, selepas mengetahui kematian anak angkatnya, Zubaidy Amir Qusyairi Abdul Malek, berusia tujuh tahun petang semalam, dipercayai akibat didera.

Kisah perpisahan Norlida dan Zubaidy Amir pernah tular di Facebook pada Oktober tahun lalu dan mendapat perhatian ramai yang turut bersedih berikutan kanak-kanak berusia tujuh tahun itu terpaksa diserahkan semula ke pangkuan ibu kandungnya.

Norlida berkata, dia sekeluarga amat terkejut selepas dihubungi jiran ibu kandung mangsa dari Krubong pada jam 8 malam semalam dan berkongsi berita sedih itu selepas mengetahui video tular itu.

Katanya, dia anak-beranak hanya mampu meraung kesedihan kerana tidak menyangka kematian tragis mengakhiri hidup anak angkatnya yang ‘ditatang bagai minyak penuh’ sebelum bergegas ke Melaka malam tadi.

“Sebagai ibu saya faham apabila ibu kandung Amir selalu mengatakan kerinduannya pada anak. Namun saya terpaksa reda melepaskannya memandangkan ketika diminta menjaganya oleh ibu kandung, tiada perjanjian hitam putih dibuat antara kami.

“Bagaimanapun, sepanjang menjaganya dari usia dua bulan hingga Oktober tahun lalu, boleh dibilang dengan jari ibu kandungnya datang berjumpa, malah langsung tidak ambil tahu dan jarang bertanya khabar,” katanya ketika ditemui di rumah rakannya di Batu Berendam di sini hari ini.

“Kami nak bercakap (telefon) pun dihalang, WhatsApp juga tidak bagi. Itu yang saya sangat terkilan, malah bapa tiri Amir terpaksa membawanya berjumpa saya secara senyap kerana ibunya bimbang saya akan ambil semula Amir,” katanya lagi.

Berkongsi rasa ketika detik terakhir bertemu pada awal November tahun lalu, Norlida berkata bapa tiri Allahyarham yang bekerja sebagai pemandu lori membawa Amir berjumpanya di kedai makan di Rawang tanpa pengetahuan ibunya.

“Hampir satu jam kami menghabiskan masa, malah sempat bergambar bersama dan saya sempat bertanya arwah hendak duduk dengan siapa namun dia (Amir) hanya diam.

“Dia tak bercakap tetapi saya bertanya, ‘Adik rindu Umi tak?’ dia menjawab ‘Adik rindu Umi, Amir rindu abah, kakak dan abang tapi Amir tak boleh. Amir terpaksa ikut mama (panggilan kepada ibu kandungnya).

Sementara itu, Norlida dalam pertemuannya bersama pemberita hari ini tidak henti-henti menceritakan mengenai kecerdikan kanak-kanak itu, malah menyifatkan kehadiran Zubaidy Amir penyeri dalam kehidupannya sekeluarga.

“Arwah seorang yang sangat cerdik, dia tak pernah merengek dan tak pernah meminta, malah saya tidak pernah merasa beban membesarkannya dan kami sekeluarga menganggap dia anak bongsu dalam keluarga.


Vaksinasi COVID-19 untuk remaja boleh diperluas ke negeri imuniti kelompok – Dr Adham

KOTA BHARU 11 Sept – Suntikan vaksin COVID-19 terhadap remaja boleh diperluas ke negeri-negeri lain yang telah mencapai imuniti kelompok, kata Menteri Sains,Teknologi dan Inovasi Datuk Seri Dr Adham Baba.

“Pendirian kita di JKJAV (Jawatankuasa Khas Jaminan Akses Bekalan Vaksin COVID-19) ialah (sebelum) suntikan kepada remaja, kita selesaikan dahulu PICK, kerana kita perlu capai imuniti kelompok dalam kalangan penduduk dewasa.

“Tetapi ada negeri-negeri tertentu yang boleh kita percepatkan kerana ada keperluan,” katanya kepada pemberita selepas lawatan kerja ke Universiti Malaysia Kelantan (UMK) Pengkalan Chepa, di sini hari ini.

Dr Adham berkata suntikan vaksin COVID-19 terhadap remaja menggunakan vaksin jenis Pfizer-BioNTech dibuat berdasarkan data klinikal yang selamat, berkesan dan berkualiti.

Ditanya mengenai suntikan dos ketiga vaksin penggalak, Dr Adham berkata beliau bersama-sama Menteri Kesihatan Khairy Jamaluddin yang bertindak sebagai pengerusi bersama JKJAV akan membuat keputusan mengenai perkara itu.

Mengulas mengenai pembangunan vaksin sendiri, beliau berkata pihaknya sedang menyediakan pelan hala tuju dan mengumpul saintis di dalam dan luar negara bagi tujuan itu.


Johor peruntuk RM6.4 juta selenggara kemudahan, pusat sukan SUKMA

JOHOR BAHRU 4 Mei. – Kerajaan negeri menerusi Majlis Sukan Negeri Johor (MSNJ) memperuntukkan RM6.4 juta setahun bagi menyelenggara kemudahan dan tempat untuk Sukan Malaysia (Sukma) di negeri itu.

Pengarah MSNJ Nor Syazlan Abd Razak berkata, usaha itu bertujuan memastikan tiada kerosakan berlaku terhadap kemudahan itu akibat tidak digunakan berikutan pelaksanaan Perintah Kawalan Pergerakan (PKP).

“Kita sentiasa memastikan penyelenggaraan stadium, venue dan kemudahan sukan diteruskan kerana kita tidak mahu apabila Sukma dijalankan dan kita menjadi tuan rumah, segala kemudahan sukan tersebut tidak dapat digunakan.

“Di peringkat MSNJ juga sudah memperuntukkan dana untuk stadium-stadium tersebut dan kita telah membuat jadual penggunaan stadium dari segi program dan latihan tetapi perancangan tersebut (jadual program dan latihan) tidak boleh dijalankan kerana PKP. Namun, mengenai penyelenggaraan, kita dah lakukan dengan baik,” katanya kepada pemberita selepas sesi dialog Johor Sports Master Plan 2030 di sini semalam.

Mengenai status terkini cadangan pembinaan Combat Centre atau pusat pertempuran, Onn berkata Bahagian Perancangan Ekonomi Negeri Johor (BPENJ) kini dalam proses membawa kertas cadangan mengenai pusat itu kepada kerajaan negeri untuk kelulusan.

“Combat Centre merupakan pusat sukan tempur melibatkan pusat latihan dan juga tempat pertandingan, yang mana semua sukan tempur ditempatkan dalam bangunan sama, iaitu di Nusa Duta.

“Kita sudah peruntukkan RM4.5 juta bagi aktiviti sukan tempur tetapi dari segi penyelarasan, elaun dan sebagainya kita perlu pertimbangkan semula berdasarkan kekangan kewangan yang kita lalui,” katanya.

Mengulas sesi dialog itu, Onn berkata antara isu yang diutarakan Persatuan Sukan Negeri Johor termasuk pemilihan jurulatih, bantuan kewangan tambahan dan permohonan penyediaan pusat latihan persendirian bagi acara sukan tertentu.


UMNO tarik balik sokongan kepada PM serta-merta

KUALA LUMPUR 8 Julai – UMNO awal pagi ini memutuskan untuk menarik balik dan menamatkan sokongan serta-merta terhadap Tan Sri Muhyiddin Yassin.

Presidennya, Datuk Seri Dr Ahmad Zahid Hamidi berkata, keputusan itu dicapai dalam mesyuarat Majlis Kerja Tertinggi (MKT) malam ini yang berlangsung secara maya selama lebih empat jam, bermula 8.30 malam tadi.

Katanya keputusan berkenaan dicapai susulan kegagalan kerajaan Perikatan Nasional (PN) memenuhi tujuh pra syarat yang ditetapkan UMNO sewaktu Muhyiddin menjadi Perdana Menteri pada 1 Mac 2020.

“Memenuhi mandat sebulat suara para perwakilan di Perhimpunan Agung UMNO 2020 dan berpandukan kepada tujuh kegagalan kerajaan memenuhi aspirasi rakyat yang digariskan, maka tempoh memberikan sokongan kepada Tan Sri Muhyiddin Yasin selaku Perdana Menteri ditarik balik dan ditamatkan.

“Justeru, UMNO mendesak agar Tan Sri Muhyiddin dapat berundur secara terhormat bagi membolehkan seorang perdana menteri baharu dilantik untuk suatu tempoh yang terhad,” katanya dalam sidang media yang diadakan secara maya dari Pusat Dagangan Kuala Lumpur.

Ahmad Zahid yang juga Ahli Parlimen Bagan Datuk berkata, sepanjang tempoh berkenaan, perdana menteri baharu itu hanya akan memfokuskan kepada usaha membantu kebajikan rakyat sepanjang pandemik COVID-19 dengan pendekatan inklusif, selain memastikan proses vaksinasi dan imunisasi dapat disegerakan.

“Setelah berjaya mencapai tahap imunisasi kelompok, perdana menteri baharu mestilah segera menasihati Yang di-Pertuan Agong bagi menyerahkan kembali mandat kepada rakyat untuk diadakan Pilihan Raya Umum ke-15.

“Ini penting bagi membolehkan sebuah kerajaan yang benar-benar stabil dan memperoleh mandat majoriti rakyat diwujudkan sebagaimana titah Yang di-Pertuan Agong,” katanya.

Katanya Mesyuarat MKT turut mengulangi pendirian sepertimana diputuskan pada Perhimpunan Agung UMNO 2020 untuk tidak menyokong sebarang usaha mencalonkan Presiden PKR Datuk Seri Anwar Ibrahim sebagai perdana menteri, atau pun kerajaan yang ditunjangi oleh DAP-Pakatan Harapan.


AYER KEROH 3 Mei. – Sebanyak 500 bungkus bubur lambuk diagihkan kepada pengunjung Pasar Raya Mydin Ayer Keroh, di sini hari ini.

Timbalan Presiden Persatuan Pelancongan Melaka Mohd Farid Eshak berkata, pengagihan bubur lambuk berkenaan adalah sebahagian tanggungjawab sosial korporat (CSR) persatuan itu dalam menyantuni masyarakat Islam sempena Ramadan.

“Alhamdulillah, jika tahun lalu kita tidak dapat mengedarkan bubur lambuk kerana PKP (Perintah Kawalan Pergerakan (PKP), tahun ini ia dapat dilaksanakan dan diteruskan pada tahun-tahun akan datang.

“Pengagihan bubur lambuk adalah aktiviti CSR MTA dalam bulan Ramadan yang mana sebelum ini kita memberikan bantuan keperluan asas dari rumah ke rumah bagi golongan asnaf dan fakir miskin.

“Sambutan yang mengalakkan dapat dilihat kerana tidak sampai satu jam kita dapat menyelesaikan misi mengedarkan 500 bungkus bubur lambuk kepada pengunjung pasar raya berkenaan,” katanya ketika ditemui MHI di pekarangan pasar raya berkenaan di sini hari ini.

“Kita turut mengedarkan kit makanan dan bantuan hari raya termasuk duit raya serta barangan keperluan asas kepada golongan asnaf dan fakir miskin bagi menyambut perayaan Aidilftri.


85,700 calon SPM hadapi peperiksaan sesi kedua

BUKIT KATIL 29 Mac – Seramai 85,700 calon Sijil Pelajaran Malaysia (SPM) akan menduduki peperiksaan sesi kedua bermula 5 Apr hingga 19 Mei ini.

Menteri Kanan Pendidikan, Datuk Dr Mohd Radzi Md Jidin berkata, jumlah calon itu adalah 21.1 peratus daripada keseluruhan calon SPM di seluruh negara bagi tahun 2021.

“Seramai 85,700 calon atau 21.1 peratus akan menduduki sesi kedua. Ini tidak bermakna mereka menduduki semua kertas, ada kertas tertentu akan diduduki disebabkan sama ada mereka dikuarantin atau terkesan banjir atau sebab tertentu yang telah disahkan oleh Pengarah Lembaga Peperiksaan.

Beliau berkata demikian ketika ditemui pada Majlis Kesyukuran Pengurusan Peperiksaan SPM Tahun 2021 di Sekolah Menengah Teknik Melaka, Bukit Piatu di sini hari ini.

Katanya, bagi negeri Melaka seramai 3,407 atau 25.9 peratus daripada keseluruhan calon SPM di negeri Melaka akan menduduki peperiksaan fasa kedua itu.


Anggota PGA, dua penganggur didakwa rompak berkumpulan

JOHOR BAHRU 25 Jan. – Seorang anggota Pasukan Gerakan Am (PGA) Simpang Renggam dan penganggur mengaku tidak bersalah di Mahkamah Sesyen, di sini, hari ini, terhadap pertuduhan melakukan rompakan berkumpulan dan dengan sengaja menyebabkan kecederaan ke atas seorang lelaki, akhir tahun lalu.

Konstabel Haikal Fikri Anuar, 27, dua penganggur iaitu Razif Razali, 29 dan Muhammad Syukurilah Roszailah, 19, membuat pengakuan itu di hadapan Hakim V. Mabel Sheela selepas pertuduhan dibacakan terhadap mereka.

Mereka didakwa bersama-sama seorang wanita berumur 19 tahun, melakukan perbuatan itu di kawasan Medini Iskandar, Iskandar Puteri, dekat sini, pada 1.20 pagi, 25 Disember lalu. Bagaimanapun, wanita berkenaan gagal hadir ke mahkamah, hari ini.

Kesemua mereka didakwa mengikut Seksyen 394 Kanun Keseksaan dan dibacakan bersama Seksyen 34 kanun sama, yang memperuntukkan hukuman penjara sehingga 20 tahun dan denda atau sebatan, jika sabit kesalahan.

Peguam Jihad Syahida Nadia Zakaria yang mewakili Haikal Fikri, memohon mahkamah mengurangkan jaminan dengan alasan dia menangung seorang isteri dan anak berumur setahun tujuh bulan manakala Razif dan Muhammad Syukurilah yang tidak diwakili peguam, memberi alasan mereka tidak bekerja.

Hakim mengenakan ikat jamin RM5,000 bagi setiap tertuduh dengan dua penjamin, perlu melaporkan diri di balai polis berhampiran kediaman setiap bulan, menyerahkan pasport kepada mahkamah serta tidak mengganggu saksi dalam kes itu.


Wartawan mainkan perasaan Dek Wan – Jaganathan

KUALA LUMPUR, 4 Feb – Bekas Ketua Jurulatih Skuad Olahraga Para Kebangsaan R. Jaganathan kesal apabila emosi jaguh pecut para Mohamad Ridzuan Mohamad Puzi ‘dimainkan’ dalam isu kontrak jurulatih yang tidak disambung baru-baru ini.

Jaganathan berkata perkhabaran beliau tidak akan meneruskan tanggungjawabnya membimbing skuad olahraga para kebangsaan telah sampai kepada Mohamad Ridzuan yang lebih mesra dengan panggilan ‘Dek Wan’, tanpa pengetahuannya.

Malah, menurutnya ketika itu beliau sendiri belum sempat berjumpa dan memaklumkan kepada pemenang pingat emas 100 meter (m) kategori lelaki T36 (cerebral palsy) Sukan Paralimpik Rio 2016 itu, bahawa kontraknya sebagai ketua jurulatih tamat hujung tahun lalu tidak disambung.

“Saya secara peribadi tidak bagi tahu beliau (Mohamad Ridzuan) kontrak saya akan tamat, jadi isu ini bangkit sebab wartawan datang dan mainkan perasaan dia.

“Ini semua salah faham, wartawan datang dan beritahu semuanya, jika mereka datang kepada saya secara peribadi saya akan terangkan dari A-Z,” katanya pada sidang media Status Pelantikan Jurulatih Para Olahraga di Majlis Sukan Negara (MSN), Bukit Jalil, semalam.

Pada sidang media tersebut, MSN mengesahkan kontrak jurulatih berusia 64 tahun itu tidak disambung bagi memberi laluan kepada jurulatih lebih muda dengan tugas ditinggalkan Jaganathan akan digalas pembantunya Ahmad Rafee Arifin.

Sebelum ini, isu rayuan Jaganathan untuk terus kekal dengan jawatannya menjadi tumpuan susulan reaksi Mohamad Ridzuan yang tidak dapat menahan sebak apabila ditanya mengenai nasib jurulatihnya itu ketika temu bual bersama sebuah stesen televisyen swasta.

“Mengenai perhubungan saya dengan atlet khususnya Mohamad Ridzuan, sudah tentu perasaan sedih itu timbul kerana kami telah lama bersama, saya yakin bahawa beliau memahami keadaan ini dan merestui persaraan saya.

“Jadi selepas ini jika terdapat sebarang persoalan, wartawan boleh berhubung dengan jurulatih terlebih dahulu sebelum berjumpa dengan atlet. Atlet ada perasaan. Kita perlu kerja seiring, cakap dahulu dengan jurulatih kemudian mereka akan beri taklimat kepada anda semua,” kata Jaganathan.

Sementara itu, Ketua Pengarah Majlis Sukan Negara (MSN) Datuk Ahmad Shapawi Ismail berkata selain berhubung dengan jurulatih dan persatuan sukan, badan induk itu juga boleh menjadi sumber rujukan.

“Kalau boleh jika ada sesuatu yang tidak jelas, kami (MSN) berharap mereka dapat semak semula, baik dengan jurulatih mahupun persatuan dan daripada MSN sendiri,” katanya.

Beliau berkata pihaknya telah menjangkakan isu tersebut akan menjadi perhatian, namun MSN tidak membuat keputusan secara bersendirian, sebaliknya ia berdasarkan persetujuan dan keputusan bersama banyak pihak demi kepentingan negara.- BERNAMA


Tajuk-Tajuk Utama Berita: Selasa 5 Julai 2022

Majlis Tindakan Kos Sara Hidup Negara dalam mesyuaratnya semalam, membuat beberapa ketetapan tegas untuk mendepani isu sekuriti makanan yang dihadapi rakyat sejak kebelakangan ini, khususnya membanitkan minyak masak paket bersubsidi.

School canteen operators are cutting down on the use of cooking oil, eggs and chicken to reduce expenses. They want food prices in their contracts to be reviewed to reflect inflationary trends.

Adam Abdullah (in cap), hugging and apologising to Rosman Ahmad, the father of murder victim Hajar Nursyahirin Rosman in Kampung Bakar Batu, Permas, Johor Baru. Adam’s son was arrested for the brutal murder of his bride and their newborn baby at their home.


Skuad Harimau Malaya layak ke Piala Asia 2023: Imbuhan dibincang minggu hadapan – PM

KUALA LUMPUR, 16 Jun – Perbincangan berkenaan pemberian imbuhan kepada skuad Harimau Malaya mahupun Persatuan Bolasepak Malaysia (FAM) akan diadakan minggu hadapan, kata Perdana Menteri Datuk Seri Ismail Sabri Yaakob.

Ismail Sabri berkata Presiden FAM Datuk Hamidin Mohd Amin memaklumkannya bahawa pemain perlu mengadakan lebih banyak perlawanan persahabatan di luar negara sebelum aksi Piala Asia 2023 bermula.

“Kita dah jadi empat terbaik di ASEAN ini, kalau kita bermain dengan pasukan yang kualitinya lebih rendah daripada Malaysia, ia tidak akan membawa banyak perubahan kepada pasukan kita.

“Pastinya kita kena main selepas ini dalam perlawanan-perlawanan persahabatan dengan pasukan yang lebih kuat daripada negara kita,” katanya pada sidang media selepas menaiki Trasit Aliran Massa (MRT) Laluan Putrajaya Fasa Satu dari Stesen Kampung Batu ke Stesen Sri Damansara Sentral di sini hari ini.

Ismail Sabri berkata demikian sebagai menjelaskan kenyataannya semalam berhubung kerajaan akan mempertimbang pemberian imbuhan dan penganjuran sambutan keraian sempena kejayaan skuad Harimau Malaya mengesahkan slot ke Piala Asia 2023.

Perdana Menteri berkata beliau difahamkan FAM akan membawa pemain berkenaan bermain dengan pasukan kuat seperti Korea Selatan, Jepun atau pemain-pemain negara Arab lain yang memang dianggap pasukan kuat.

“Jadi kalau itu (bermain di luar negara) mereka memang memerlukan kewangan, jadi saya nak bincang dengan FAM. Sebab kita tahu hoki juga telah berjaya masuk Piala Dunia, jadi hoki juga perlu diberikan pertimbangan untuk memberikan imbuhan kepada mereka.

“Tetapi bentuk imbuhan itu saya akan bincang dengan Presiden hoki (Konfederasi Hoki Malaysia Datuk Seri Subahan Kamal), Presiden FAM, bentuk macam mana,” katanya.

Dua hari lepas, skuad negara bimbingan pengendali dari Korea Selatan, Kim Pan Gon, menumbangkan Bangladesh 4-1 dalam aksi terakhir Kumpulan E saingan Kelayakan Piala Asia 2023.

Kemenangan itu menyaksikan skuad negara mengumpul keseluruhan enam mata untuk menamatkan kempen kelayakan di kedudukan kedua di belakang Bahrain sekali gus mengesahkan tiket ke Piala Asia selaku antara lima naib juara terbaik daripada enam kumpulan.

Kali terakhir Malaysia layak secara merit ke Piala Asia adalah pada edisi 1980 di Kuwait dan skuad Harimau Malaya pernah beraksi dalam pusingan akhir Piala Asia pada 2007 namun ketika itu mendapat tiket selaku tuan rumah.- BERNAMA


Covid-19: Sampel air kumbahan pesawat penumpang dari China diuji

Menerusi hantaran di Facebooknya, katanya, sampel air kumbahan akan dihantar ke Makmal Kesihatan Awam Kebangsaan (MKAK) untuk ujian rantai polimerase (PCR) dn seterusnya dihantar untuk penjujukan genom sekiranya dikesan positif COVID-19.

“Mereka yang dikesan demam atau bergejala atau rujukan kendiri akan dirujuk ke pusat kuarantin atau pihak kesihatan untuk pemeriksaan semula. Sekiranya disyaki COVID-19, ujian COVID-19 akan dijalankan,” katanya.

“Setakat ini kebanyakan ujian positif adalah dari varian Omicron dan subtype BA5 dan BA2. Semua pengembara yang tiba dari luar negara termasuk negara China di PMA akan melalui saringan gejala.,” katanya.

Semalam. Persatuan Agensi Pelancongan Malaysia (MATA) menggesa kerajaan agar menangguhkan sementara kemasukan pelancong dari China sehingga kes harian COVID-19 di negara itu reda. – BERNAMA


Stadium Nasional ditutup mulai esok untuk baik pulih padang

Menterinya, Datuk Seri Ahmad Faizal Azumu berkata SNBJ akan ditutup mulai esok bagi membolehkan kerja-kerja baik pulih dimulakan dengan segera, berbanding perancangan awal untuk ditutup pada penghujung Mac 2023.

“KBS memandang serius isu kualiti padang serta fasiliti Stadium Nasional dan tidak boleh terus memperjudikan maruah negara dengan melengahkan lagi tindakan yang sewajarnya.

“Isu kualiti padang serta fasilitinya adalah isu legasi yang harus ditangani secara pantas dan tuntas. Keadaan semasa memerlukan tindakan yang lebih segera, keperluan baik pulih dan penambahbaikan adalah amat mendesak dan tidak boleh ditangguhkan,” katanya menerusi kenyataan hari ini.

Malaysia sedang menganjurkan aksi Kumpulan E pusingan Kelayakan Piala Asia 2023 di SNBJ yang membuka tirai pada 8 Jun lepas apabila Bahrain mengatasi Bangladesh 2-0, manakala skuad Harimau Malaya membenam Turkmenistan 3-1.

Namun kualiti padang yang teruk dan air bertakung selepas hujan lebat sebelum aksi kedua antara Malaysia yang menduduki ranking ke-154 dunia menentang pasukan di tempat ke-89 dunia, Bahrain bermula pada Sabtu lepas mencetuskan rasa tidak puas hati pelbagai pihak.

Lebih memalukan, beberapa petugas di stadium dilihat cuba mengalirkan air dari permukaan padang menggunakan penyodok dan kadbod, sebelum sepak mula mengundang kritikan negatif, selain mencalar imej negara di peringkat antarabangsa.

Mac lepas Tunku Mahkota Johor (TMJ) Tunku Ismail Sultan Ibrahim, yang juga pemilik kelab Johor Darul Ta’zim (JDT) bertitah baginda akan menaja kos penanaman rumput baharu di SNBJ sebagai hadiah kepada gelanggang keramat skuad Harimau Malaya itu.

Baginda menerusi kenyataan di laman Facebook Johor Southern Tigers bertitah, rumput yang bakal digunakan ialah jenis Zeon Zoysia, sama seperti di Stadium Sultan Ibrahim milik JDT di Iskandar Puteri, Johor. – BERNAMA


Agong, Raja Permaisuri kongsi gambar cucuanda baharu diputerakan

KUALA LUMPUR, 3 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah hari ini berkenan berkongsi gambar dua cucunda Seri Paduka Berdua yang selamat diputerakan baru-baru ini.

Kedua-dua bayi berkenaan didukung Seri Paduka menerusi gambar yang dimuat naik, diberi nama Tengku Nuh Muhammad Shah Ibni Tengku Panglima Raja Tengku Amir Nasser yang diputerakan Isnin lepas, manakala Tengku Aleya Norlini Tengku Abu Bakar Ahmad, semalam.

Menurut Istana Negara, Tengku Nuh Muhammad Shah adalah anakanda ketiga Tengku Panglima Raja Tengku Amir Nasser Ibrahim Shah dan Che Puan Panglima Puteri Suraiya Afzan.


27 kementerian selesai gulung usul menjunjung kasih titah Agong

KUALA LUMPUR 24 Sept – Minggu kedua persidangan Dewan Rakyat menyaksikan Ahli-ahli parlimen pembangkang dan kerajaan membangkitkan pelbagai isu pada sesi perbahasan dan dijawab oleh menteri-menteri berkaitan dalam masa dua hari sesi penggulungan.

Sebanyak 27 kementerian selesai menggulung perbahasan Usul Menjunjung Kasih Titah Diraja bermula Rabu lalu dimulakan Kementerian Perdagangan Antarabangsa dan Industri dan berakhir dengan Jabatan Perdana Menteri.

Sebanyak 91 Ahli Parlimen mengambil bahagian pada sesi perbahasan bermula 14 September dan sepanjang persidangan kali ini, Ahli-ahli Parlimen baik di pihak kerajaan mahu pun pembangkang mengutarakan soalan dan perbahasan tanpa menimbulkan ‘kekecohan’ tidak perlu.

Antara yang menarik perhatian adalah isu pembukaan sekolah dengan Kementerian Pendidikan memaklumkan akan membekalkan kit ujian kendiri COVID-19 kepada sekolah berasrama dan sekolah harian di bawah kementerian itu, sebelum murid-murid memulakan sesi persekolahan.

Sementara itu, Kementerian Kesihatan menyatakan meskipun penularan kes COVID-19 masih tinggi, namun berdasarkan indikator-indikator penting, ia mula menunjukkan trend penurunan dan memberikan sinar ke arah proses pemulihan negara yang lebih baik.

Selain itu, Kementerian Komunikasi dan Multimedia memaklumkan projek pembinaan menara telekomunikasi baharu akan dilaksanakan segera untuk memastikan pelaksanaan program jalur lebar dan khidmat 4G di negara ini.

Rang Undang-undang Anti Lompat Parti juga dibangkitkan dengan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memberitahu sidang dewan Peguam Negara telah menerima arahan untuk menggubal undang-undang itu.

Dalam pada itu, Rang Undang-Undang Perbadanan Insurans Deposit Malaysia (Pindaan) 2021 adalah satu-satunya yang dibentang bagi bacaan kali pertama dalam tempoh dua minggu persidangan.


PM Muhyiddin tiup semangat Harimau Malaya

KUALA LUMPUR 19 Mei. – Skuad Harimau Malaya menerima tonik berharga menerusi kata-kata semangat daripada Perdana Menteri Tan Sri Muhyiddin Yassin sebelum turun berjuang dalam misi penting pada pusingan kedua Kelayakan Piala Dunia 2022/Piala Asia 2023 di Emiriah Arab Bersatu (UAE) bulan depan.

Muhyiddin menerusi catatan di laman Facebook hari ini, percaya skuad kebangsaan kendalian Tan Cheng Hoe itu memiliki segala kebolehan dan ramuan untuk melakar kejayaan pada baki saingan kelayakan berkenaan yang diadakan secara berpusat di Dubai.

Perdana menteri berkata seperti juga peminat bola sepak tanah air lain, beliau turut teruja menunggu aksi Harimau Malaya dan mengikuti rapat perkembangan skuad bola sepak kebangsaan dalam kempen kelayakan mereka kali ini.

“Selain aksi di atas padang, saya juga ingin berpesan agar jagalah kesihatan dan keselamatan masing-masing. Semoga Jalur Gemilang berkibar megah dan anda semua kembali ke tanah air dengan selamat. Ayuh, Harimau Malaya, berjuanglah demi Malaysia!,” kata perdana menteri.

Skuad Harimau Malaya dijangka berlepas ke UAE esok (20 Mei) bagi meneruskan sesi latihan intensif sebelum berdepan UAE pada 3 Jun, diikuti Vietnam (11 Jun) dan menamatkan saingan peringkat kumpulan berdepan Thailand pada 15 Jun.

Pasukan negara akan menghadapi dua perlawanan persahabatan menentang Kuwait di UAE pada Ahad ini (23 Mei) diikuti Bahrain di Manama pada 28 Mei, sebelum memulakan kempen kelayakan tersebut.


Keputusan SPM diumum 16 Jun

PUTRAJAYA, 7 Jun – Keputusan peperiksaan Sijil Pelajaran Malaysia (SPM) 2021 akan diumumkan pada 16 Jun (Khamis), menurut Kementerian Pendidikan (KPM).

KPM dalam satu kenyataan memaklumkan calon boleh mendapatkan keputusan peperiksaan SPM daripada sekolah masing-masing bermula pukul 10 pagi, manakala slip keputusan akan dihantar melalui pos bagi calon persendirian.

Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2021 mulai pukul 10 pagi pada 16 Jun sehingga pukul 6 petang pada 24 Jun.

Semakan juga boleh dibuat melalui sistem pesanan ringkas (SMS) untuk mendapatkan rumusan keputusan peperiksaan SPM 2021 dengan menaip SPMNoKPAngkaGiliran dan hantar ke 15888.

Sistem itu akan diaktifkan mulai pukul 10 pagi pada 16 Jun 2022 sehingga pukul 6 petang pada 22 Jun. – BERNAMA


Dua anggota polis ditahan dipercayai terima rasuah RM300

SUNGAI PETANI, 30 Mac – Dua anggota polis ditahan kerana dipercayai menerima wang rasuah berjumlah RM300 sebagai dorongan untuk tidak mengambil tindakan ke atas seorang individu yang memandu tanpa lesen dan cukai jalan kenderaan tamat tempoh pada 20 Mac lepas.

Sumber Suruhanjaya Pencegahan Rasuah Malaysia (SPRM) Kedah berkata kedua-dua mereka berpangkat koperal dan koperal sokongan berumur 45 dan 38 tahun itu ditahan di Pejabat SPRM cawangan Sungai Petani pada 6.15 petang semalam.

“Anggota polis itu dikatakan telah meminta sebanyak RM1,500 daripada seorang individu yang memandu tanpa lesen dan cukai jalan kenderaan telah tamat tempoh di tepi Jalan Persiaran Amanjaya 2 berdekatan dengan Kolej Vokasional Sungai Petani 1.

“Individu itu dikatakan telah menyerahkan RM300 kepada anggota polis tersebut dan dia diminta untuk membayar baki selebihnya apabila dihubungi oleh anggota polis tersebut,” katanya di sini hari ini.

Pengarah SPRM Kedah Datuk Shaharom Nizam Abd Manap ketika dihubungi mengesahkan mengenai tangkapan itu dan memberitahu kes disiasat di bawah Seksyen 17 (a) Akta Suruhanjaya Pencegahan Rasuah Malaysia 2009.


KM lawat destinasi ‘ole-ole’ Pekanbaru

PEKANBARU 10 Jun – Ketua Menteri Datuk Seri Utama Sulaiman Md Ali membuat lawatan berinformasi di Produk Pelancongan Pekanbaru Viera Oleh-Oleh sebelum berangkat ke Dumai.

Difahamkan, pada jam 8 malam waktu tempatan, Sulaiman dan delegasi Melaka akan membuat kunjungan hormat dan makan malam di kediaman rasmi Pejabat Walikota Dumai.


Polis minta orang awam tidak buat spekulasi kebakaran Wisma Jakel

Ketua Polis Daerah Shah Alam ACP Mohd Iqbal Ibrahim berkata ketika ini pasukan Jabatan Bomba dan Penyelamat Malaysia (JBPM) Selangor sedang menjalankan siasatan untuk mengetahui punca sebenar kebakaran.

“Kita kena hormati perasaan mereka yang alami kerugian serta pekerja-pekerja yang hilang sumber pendapatan akibat insiden ini,” katanya ketika diminta mengulas mengenai beberapa dakwaan di media sosial kononnya kebakaran di gedung tekstil terkemuka itu adalah disengajakan.

Gedung tekstil terkemuka itu dilaporkan terbakar awal pagi semalam dan pihak bomba menerima panggilan kecemasan mengenai insiden tersebut pada 7.08 pagi.

Susulan itu bomba Selangor hari ini menggerakkan Unit Anjing Pengesan (K9) bagi menjalankan kerja-kerja forensik untuk mengenal pasti punca insiden kebakaran di Wisma Jakel itu.


Bekalan minyak masak peket pulih dalam masa terdekat – KPDNHEP

ALOR SETAR, 2 Julai – Kekurangan bekalan minyak masak peket yang berlaku setiap bulan akan pulih dalam masa terdekat selepas kerja-kerja pembungkusan dan agihan minyak dilakukan oleh syarikat pembekal minyak masak bersubsidi.

Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata sehingga kini pengeluaran minyak masak subsidi masih kekal sebanyak 60,000 tan metrik setiap bulan.

Katanya, setiap bulan kerajaan akan mengagihkan kuota 60,000 tan metrik minyak masak berkenaan kepada pengilang sebelum ia diagihkan kepada syarikat pembekal dan pembungkus.

“Kebiasaannya, pada satu dan dua hari bulan, baru minyak masak ini dibungkus dalam peket sebelum ia diagihkan untuk dijual kepada pengguna. Proses ini mengambil masa sehari, dua sahaja setiap bulan dan itu perkara biasa jadi tidak timbul isu minyak masak peket tiada di pasaran.

“Kuota minyak masak subsidi yang ditanggung oleh kerajaan ini dijual dengan harga sangat rendah iaitu RM2.50 sepeket berbanding harga yang diapungkan, sebab itu ia mendapat permintaan tinggi daripada pengguna,” katanya kepada pemberita di sini, hari ini.

Terdahulu, beliau menjalankan pemeriksaan penguatkuasaan sempena pelaksanaan penentuan harga maksimum ayam dan telur di Pasar Basar Alor Setar yang turut dihadiri Ketua Setiausaha KPDNHEP Datuk Azman Mohd Yusof.

Sementara itu, Azman menegaskan bahawa tiada sebab untuk peniaga-peniaga menjual ayam melebihi harga siling RM9.40 yang telah ditetapkan oleh kerajaan terutamanya di kawasan luar bandar.

“Sepatutnya tidak timbul isu perbezaan harga jualan ayam di bandar dan luar bandar kerana mekanisme harga yang ditetapkan oleh kerajaan telah mengambil kira margin keuntungan yang mencukupi untuk setiap peringkat.

“Kalau benar-benar berlaku perbezaan harga terutamanya di kawasan luar bandar, KPDNHEP mengalu-alukan aduan daripada pengguna. Berikan maklumat lengkap termasuk harga dan tempat jualan bagi membolehkan tindakan segera diambil,” katanya.

Menurutnya, semalam sebanyak 1,873 premis yang menjual ayam, telur dan minyak masak telah diperiksa dan tiada kes yang membabitkan penjualan melebihi harga kawalan dikesan. – BERNAMA


Jual minyak pelincir palsu, peniaga didenda RM52,920

Hakim Rasyihah Ghazali menjatuhkan hukuman itu terhadap Lee Lap Kee, 62, selaku Orang Kena Saman (OKS) selepas dia mengaku bersalah ke atas kelima-lima pertuduhan tersebut.

Mengikut kesemua pertuduhan, Lee didakwa berada dalam kawalannya 294 botol minyak pelincir dengan perihal dagangan palsu di Kawasan Perindustrian Balakong Jaya 2, Seri Kembangan, pada 12.45 tengah hari, 16 Mei 2019.

Dia didakwa mengikut Seksyen 8(2)(c) Akta Perihal Dagangan 2011 dan boleh dihukum di bawah Seksyen 8(2)(c)(B) akta sama yang memperuntukkan hukuman denda tidak melebihi RM10,000 bagi setiap barang yang diletakkan perihal dagangan palsu atau penjara maksimum tiga tahun atau kedua-duanya.

Rasyidah memerintahkan warga emas itu didenda RM180 bagi setiap botol minyak pelincir menjadikan denda yang perlu dibayar sebanyak RM52,920. OKS membayar denda tersebut.

Mengikut fakta kes, pada 16 Mei 2019, sepasukan pegawai penguatkuasa Kementerian Perdagangan Dalam Negeri dan Hal Ehwal Pengguna, Putrajaya melakukan pemeriksaan ke atas sebuah premis di Seri Kembangan susulan aduan beberapa wakil pemilik cap dagangan minyak pelincir.

Hasil pemeriksaan mendapati, terdapat alatan, mesin dan tangki yang digunakan untuk menghasilkan minyak pelincir tersebut dan kesemua barangan tersebut telah disita.


KKM cadang hadkan perjalanan rentas negeri

JOHOR BAHRU 9 Jan. – Kementerian Kesihatan Malaysia (KKM) mencadangkan pelaksanaan prosedur standard operasi (SOP) lebih ketat termasuk mengehadkan perjalanan rentas daerah dan negeri susulan peningkatan penularan pandemik COVID-19.

Memetik laporan Harian Metro hari ini, Menteri Kesihatan, Datuk Seri Dr Adham Baba berkata, peningkatan mendadak penularan wabak Covid-19 kebelakangan ini membabitkan kes rentas daerah dan negeri berdasarkan penelitian data KKM.

“KKM dapati faktor utama kes meningkat mendadak adalah ketidakpatuhan kepada SOP yang sudah digariskan ketika pembukaan semula sektor ekonomi, tempoh hari.

“Kini kes jangkitan sporadik dalam komuniti dan warga asing meningkat ke paras yang sama. Ia berlaku apabila rentas daerah dan negeri dibenarkan selain acara sosial himpunan ramai, ” katanya selepas majlis penyerahan projek naik taraf Pusat Pengumpulan Darah Hospital Sultanah Aminah (HSA) di sini, hari ini.

Semalam, Menteri Kanan (Keselamatan), Datuk Seri Ismail Sabri Yaakob dilaporkan berkata, Perdana Menteri, Tan Sri Muhyiddin Yassin akan membuat pengumuman khas pada Isnin mengenai tindakan yang akan dilaksanakan kerajaan berhubung situasi semasa jangkitan COVID-19 yang menunjukkan trend peningkatan sejak kebelakangan ini.

Ismail Sabri berkata, kerajaan memandang serius dan sentiasa memantau situasi semasa trend peningkatan jangkitan mencatatkan empat angka bermula penghujung November 2020, sehingga rekod tertinggi kes harian COVID-19 dicatatkan dengan 3,027 kes baharu.

Dr Adham berkata, KKM kini sedang melihat semula keupayaan sebenar di hospital digazetkan sebagai Hospital COVID-19 bagi menempatkan pesakit yang bergejala.

“Antara contoh pembukaan Taman Ekspo Pertanian Malaysia (MAEPS) yang mampu menempatkan sehingga 10,000 pesakit positif. Kita mendapati kes membabitkan pesakit Covid-19 menggunakan ventilator dan katil (Unit Rawatan Rapi (ICU) juga meningkat.

“Kita sudah pun bersedia ketika gelombang kedua Covid-19 sebelum ini dengan meningkatkan keupayaan melihat kepada keadaan semasa berikutan peningkatan mendadak kes harian,” katanya.

Beliau berkata, setakat ini fasiliti KKM masih mampu menampung peningkatan kes namun kaedah ketat dalam melandaikan lengkuk COVID-19 perlu dilaksanakan segera sebelum keupayaan berkenaan tidak lagi mampu disediakan.

“Barisan hadapan kita, doktor pakar, pakar mengendalikan mesin ventilator dan pakar perubatan yang kendalikan kes COVID-19 bergejala tahap tiga hingga lima kini sedang bertungkus-lumus hadapi peningkatan mendadak kes.

“Kita perlu lihat pasukan jururawat dan pembantu perubatan yang membantu serta keupayaan mereka merawat pesakit termasuk bukan COVID-19 yang juga perlu diberi perhatian,” katanya.


Cadang warta Pulau Undan sebagai Taman Laut Negara

DUYONG 16 Sept – Pulau Undan, iaitu salah satu gugusan pulau berhampiran Pulau Besar dicadangkan untuk diwarta sebagai Taman Laut Negara sedikit masa lagi.

Timbalan Menteri Pertanian Dan Industri Makanan 1, Datuk Seri Ahmad Hamzah berkata langkah itu diambil sebagai salah satu inisiatif memelihara ekosistem dan khazanah marin di perairan Melaka.

Katanya, langkah itu juga diyakini menjadi antara alternatif untuk membantu meningkatkan sumber perikanan negeri yang pada masa kini berada di tahap kurang memuaskan.

“Kelebihan Taman Laut (Negara) ini ialah ia dapat memelihara ekosistem marin dengan segala aktiviti perikanan tidak dibenarkan di situ, sekali gus membolehkan ia menjadi habitat perlindungan dan pembiakan ikan.

“Insya-Allah pada bulan depan kita akan turun bersama kerajaan negeri dan Jabatan Perikanan untuk membuat tinjauan di Pulau Undan untuk melihat sama ada ia sesuai dijadikan Taman Laut.

Beliau berkata demikian ketika ditemui selepas Majlis Penyerahan Bakul Makanan MAFI Prihatin di Kompleks Perikanan Lembaga Kemajuan Ikan Malaysia (LKIM) di Muara Sungai Duyong, di sini, hari ini.

Dalam pada itu, Ahmad berkata, pihaknya bersama LKIM akan terus menggiatkan usaha mewujudkan tukun-tukun tiruan di perairan Melaka sebagai langkah untuk meningkatkan sumber perikanan di negeri ini.

“Dianggarkan kita terpaksa membeli lebih kurang 30 tan bekalan ikan dan hasil laut secara harian bagi menampung permintaan di negeri ini.


Projek infrastruktur kecil dipindah ke jabatan lain, pejabat daerah

PUTRAJAYA, 12 Jun – Perdana Menteri Datuk Seri Anwar Ibrahim berkata projek-projek infrastruktur kecil seperti membaiki sekolah daif yang kini di bawah seliaan Jabatan Kerja Raya (JKR) akan dipindahkan ke jabatan lain atau pejabat daerah.

“Saya telah bincang dengan Datuk Seri Alexander Nanta Linggi, Menteri Kerja Raya, projek-projek seperti sekolah daif, klinik daif, baiki tandas tidak perlu lagi membebankan JKR yang mempunyai tanggungjawab terlalu besar.

“Pindahkan tugas itu ke jabatan atau ke pejabat daerah,” katanya ketika berucap pada majlis perjumpaan Perdana Menteri bersama warga Jabatan Perdana Menteri bagi bulan Jun 2023 di sini hari ini.

Pada masa ini, JKR berperanan melaksanakan projek-projek pembangunan dan penyelenggaraan infrastruktur kepada pelbagai kementerian, jabatan, badan berkanun dan kerajaan negeri seperti jalan, bangunan, lapangan terbang, pelabuhan dan jeti.

Jabatan itu juga bertanggungjawab dalam menyelia projek-projek infrastruktur kecil dan pembangunan awam seperti membersihkan longkang, menurap jalan dan membaiki projek-projek kerajaan Persekutuan.

Anwar yang juga Menteri Kewangan berkata meskipun projek infrastruktur besar seperti lebuh raya dan tebatan banjir itu penting tetapi bagi rakyat, isu seperti tandas sekolah, parit tepi rumah atau pagar masjid juga penting.

“(Ini) termasuk penyaluran bantuan seperti STR (Sumbangan Tunai Rahmah), E-Kasih dan lain-lain, sebab itu saya bagi arahan supaya disegerakan,” katanya, sambil menambah beliau bercadang bertemu dengan pegawai-pegawai daerah pada minggu depan berhubung pelaksanaan projek infrastruktur kecil.

“Saya menggesa minggu ini semua jabatan lihat apa yang diluluskan, apa yang mula dilaksanakan, apa yang belum dilaksanakan, apakah kerana peruntukan tidak sampai, apakah ditugaskan kementerian-kementerian lain,” katanya.


Zii Jia cadang berlatih di Dubai

KUALA LUMPUR, 11 Feb – Pemain perseorangan utama negara Lee Zii Jia mengakui mempunyai perancangan untuk berlatih di Dubai, Emiriah Arab Bersatu (UAE) pada masa depan.

Bagaimanapun, pemain di ranking ketujuh dunia yang bergerak secara profesional itu hanya mahu menumpukan untuk pembentukan pasukannya sendiri yang dijangka dapat diselesaikannya menjelang Terbuka Jerman bulan depan sebelum menjalani latihan di UAE.

“Macam saya cakap, keutamaan selesaikan pasukan dahulu lepas itu, ya akan pergi sana (Dubai),” katanya kepada pemberita selepas sesi latihan di Akademi Badminton Malaysia, Bukit Kiara, hari ini.

Sekiranya Zii Jia memutuskan untuk berlatih di Dubai, beliau bakal mengikut jejak langkah pemenang pingat emas Sukan Olimpik Tokyo, Viktor Axelsen dari Denmark dan juara dunia 2021, Loh Kean Yew dari Singapura yang menjadikan lokasi itu sebagai pusat latihan mereka ketika ini.

Juara All England 2021 itu pada masa sama memaklumkan telah ‘dilamar’ empat syarikat peralatan badminton terkemuka untuk menjadi penaja namun kesemuanya masih dalam peringkat rundingan ketika ini.

“Saya akan maklumkan penaja saya nanti…selain itu, saya juga masih dalam proses rundingan mendapatkan jurulatih baharu, kesemuanya peribadi dan sulit, apabila sudah sah, saya akan maklumkan,” katanya.

Sementara itu, Zii Jia mengakui berdepan cabaran selepas memilih untuk membawa haluan sendiri berbanding berada di bawah naungan Persatuan Badminton Malaysia (BAM) sebelum ini.

Pemain kelahiran Kedah itu bagaimanapun bersyukur apabila ahli keluarga terutama kakaknya, Lee Zii Yii, banyak membantu sejak bergelar pemain profesional baru-baru ini.

“Satu cabaran besar kerana semua kena atur sendiri namun saya sangat menghargai bantuan kakak serta keluarga. Sekarang hanya perlu fokus latihan dan hasilkan keputusan,” tambahnya.

Zii Jia yang masih belum mencapai tahap terbaiknya menjelang Kejohanan Badminton Berpasukan Asia (BATC) di Shah Alam pada 15-20 Feb ini memaklumkan, sedang menjalani latihan bersama dua lagi pemain profesional, Liew Daren dan Soong Joo Ven ketika ini.

Beliau juga memaklumkan lebih selesa mendapatkan rawatan luar ketika ini berbanding menggunakan perkhidmatan di Institut Sukan Negara (ISN) namun tidak menolak kemungkinan akan kembali menggunakan kemudahan di ISN pada masa depan.- BERNAMA


Kelonggaran bagi individu lengkap dua dos vaksin diumum selepas Aidiladha – TPM

KUALA LUMPUR 19 Julai – Kerajaan akan mengumumkan kelonggaran kepada individu yang telah lengkap dua dos suntikan vaksin COVID-19 selepas Hari Raya Aidiladha, kata Timbalan Perdana Menteri Datuk Seri Ismail Sabri Yaakob.

“Kita juga sedang mengkaji sektor perniagaan mana yang boleh dilonggarkan. Perkara ini kita sedang teliti,” katanya dalam sidang media selepas melancarkan inisiatif Mindef Prihatin di Wisma Pertahanan, di sini hari ini.

Ketika ditanya nasib mereka yang tidak boleh divaksin atas faktor kesihatan, Ismail Sabri berkata perkara itu akan dirujuk kepada Kementerian Kesihatan.

Sementara itu, mengenai cadangan menaikkan kompaun kepada kilang yang melanggar SOP, Ismail Sabri berkata kadar itu tertakluk kepada pindaan Ordinan Darurat.

Terdahulu, Ismail Sabri yang juga Menteri Pertahanan melancarkan program ‘Mindef Prihatin’ bagi membantu meringankan beban anggota dan veteran tentera yang terjejas pendapatan akibat pandemik COVID-19.

Beliau berkata sumbangan daripada anak syarikat Kementerian Pertahanan, Perbadanan Perwira Niaga Malaysia (Pernama) dan sektor perbankan akan diagihkan dalam bentuk makanan asas serta ditempatkan di masjid untuk kegunaan mereka yang terjejas.

“Penglibatan Angkatan Tentera Malaysia untuk membantu rakyat bukan perkara baharu kerana sebelum ini ada program jiwa murni dan kita sentiasa prihatin dengan kesusahan rakyat,” katanya.


Intip burung, mana tahu dapat hadiah

BATU BERENDAM 5 Oktober – Bahagian Promosi Pelancongan (BPP) Jabatan Ketua Menteri Melaka, menganjurkan pertandingan fotografi bagi memeriahkan lagi Program Memerhati Burung (Bird Watching) @ Taman Mutiara, Batu Berendam.

Pertandingan dianjurkan dengan kerjasama Majlis Perbandaran Hang Tuah Jaya (MPHTJ), Jabatan Perlindungan Hidupan Liar dan Taman Negara (Perhilitan) Semenanjung Malaysia dan Hotel 906 Premier Melaka.

Exco Pelancongan, Kebudayaan dan Warisan Melaka, Datuk Muhammad Jailani Khamis berkata pertandingan tersebut bertemakan ‘Selamat dan Lindungi Habitat Burung’ itu bermula dari 7 Oktober hingga 7 November depan.

Katanya, hadiah utama akan diberikan kepada tiga peserta bernilai RM 1,500 tunai untuk setiap pemenang dan lima hadiah saguhati bernilai RM 500 tunai untuk setiap peserta.

“Lokasi rakaman gambar haruslah sekitar tanah lapang berhadapan Hotel 906 Premier. Syarat dan terma pertandingan akan dimaklumkan kepada individu yang ingin mengambil bahagian, mereka boleh ke Hotel 906 Premier atau layari laman utama BPP.

“Objektif pertandingan ini adalah membolehkan orang awam mengenali spesis burung migrasi di Taman Mutiara, Batu Berendam selain menikmati kecantikan dan keunikan setiap burung yang singgah di kawasan tersebut.

“Memupuk dan memberi kesedaran kepada masyarakat untuk memulihara dan melindungi habitat burung-burung, menjadi daya tarikan pelancongan untuk memerhati burung serta aktiviti fotografi burung,” katanya.

Beliau berkata demikian pada sidang media Memerhati Burung @ Taman Mutiara di sini, semalam yang turut dihadiri Pengarah Perhilitan Semenanjung Malaysia, Mohd Firrdhaus Mahmood.


RM35.7 bilion untuk KDN dan Mindef perkukuh keselamatan awam, negara

KUALA LUMPUR, 7 Oktober – Kementerian Dalam Negeri dan Kementerian Pertahanan masing-masing menerima peruntukan sebanyak RM18.3 bilion dan RM17.4 bilion untuk terus memperkukuhkan ketenteraman awam dan keselamatan negara.

Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 di Dewan Rakyat hari ini berkata pada 2023 usaha kerajaan adalah untuk melaksanakan pembelian dan penyelenggaraan aset Angkatan Tentera Malaysia (ATM) bagi meningkatkan kesiagaan pertahanan dengan peruntukan hampir RM4 bilion.

Beliau berkata kerajaan juga akan melakukan pembelian dan penyelenggaraan aset Polis Diraja Malaysia (PDRM) bagi meningkatkan keselamatan dalam negeri dengan peruntukan RM431 juta.

“Usaha utama kerajaan termasuk aspek penyelenggaraan semua kapal dan bot Agensi Penguatkuasaan Maritim Malaysia (APMM) bagi memastikan keselamatan kawasan maritim negara dengan peruntukan RM485 juta.

“Selain itu, perolehan alat pengimbas badan dan menaik taraf fasiliti di lima penjara antaranya Penjara Seremban di Negeri Sembilan dengan peruntukan RM18 juta,” katanya.

Tengku Zafrul berkata kerajaan akan turut menambah 25 pos kawalan sempadan Pasukan Gerakan Am (PGA), Imigresen, Kawasan Keselamatan Khas Pantai Timur Sabah (ESSCom), APMM antaranya di Serikin, Sarawak dan Lahad Datu di Sabah.

Sementara itu, beliau berkata kebajikan pasukan beruniform tanah air dan para pesara akan terus dipelihara menerusi inisiatif yang akan dilaksanakan tahun hadapan merangkumi RM118 juta untuk menyelenggara Rumah Keluarga Angkatan Tentera (RKAT).

“Kerajaan bercadang untuk membina RKAT baharu pelbagai kelas di Pangkalan Udara Butterworth Pulau Pinang selain 12 projek pembinaan RKAT yang sedang berjalan.

Selain itu, Tengku Zafrul berkata RM28 juta diperuntukkan pada 2023 bagi meneruskan tiga projek pembinaan kuarters di bawah Jabatan Penjara antaranya di Pusat Koreksional Labuan dan Akademi Koreksional Malaysia.

Dalam pada itu, beliau berkata kerajaan akan memberikan 50 peratus diskaun ke atas pengangkutan awam di bawah kendalian Prasarana kepada 21,000 pemegang kad veteran ATM dan kad pesara polis di Kuala Lumpur, Selangor, Pahang dan Pulau Pinang.


Tangani isu keciciran pembelajaran sebelum parah – pakar

“Dia faham apa yang kita bacakan kepadanya, tetapi apabila disuruh baca semula, dia terpaksa mengeja satu demi satu sebelum dapat membaca perkataan tersebut. Bayangkan jika dia perlu membaca teks yang panjang,” keluh si ibu, Farah Alina P Ramli, 36, kepada Bernama, ketika dihubungi baru-baru ini.

Penjawat awam tersebut percaya masalah anaknya itu berpunca daripada pelaksanaan Pengajaran dan Pembelajaran di Rumah (PdPR), dan telahannya turut dipersetujui oleh pakar pendidikan yang yakin masalah sama dialami oleh ratusan ribu murid lain, sepanjang lebih 200 hari bersekolah dalam talian untuk keseluruhan sesi 2020 dan 2021.

Sesi persekolahan di negara ini melibatkan 198 hari persekolahan secara bersemuka dalam setahun, namun penularan pandemik COVID-19 memaksa kerajaan menutup sekolah di bawah Perintah Kawalan Pergerakan dan melaksanakan PdPR, yang menurut pakar mempunyai cabaran tersendiri, baik kepada pelajar, guru mahupun ibu bapa.

Bercerita lanjut tentang anak keduanya yang bersekolah di Sekolah Kebangsaan (Felda) Serting, Bandar Seri Jempol, Negeri Sembilan, ibu tiga anak itu mengakui cabaran PdPR bukan sahaja dihadapi oleh anaknya tetapi juga dirinya sendiri.

PdPR katanya menuntut komitmen yang tinggi daripada ibu bapa, dan bagi dirinya dan suami, perkara itu agak sukar dilakukan kerana perlu memenuhi tanggungjawab sebagai pekerja selain menguruskan anak-anak yang lain.

“Bayangkan, untuk kami mengajar Qawiem sahaja ambil masa, belum lagi diambil kira masa untuk abangnya yang berusia 10 tahun,” kata Farah Alina yang mengakui turut berdepan masalah dalam menyediakan peranti dan akses Internet untuk pembelajaran kedua-dua anaknya itu.

Justeru katanya, pembukaan sekolah penggal 3 2021/2022 yang bermula minggu ini memberi sedikit kelegaan buatnya kerana murid Tahun Dua sudah dibenarkan hadir ke sekolah sepenuh masa, bukan lagi secara bergilir.

“Saya tidak mahu masalah pembelajaran Qawiem ini berlarutan kerana kami tidak mampu menghantarnya ke kelas tuisyen sekiranya dia masih tidak boleh membaca,” ujarnya.

Masalah yang dihadapi oleh murid seperti Qawiem Fuadi ini tidak boleh dipandang enteng, sebaliknya menurut pakar pendidikan yang dihubungi Bernama, isu berkenaan perlukan penyelesaian segera dan menyeluruh.

Ini kerana kata mereka kelompok murid yang memulakan pendidikan rasmi Tahun Satu pada 2020, iaitu ketika pandemik mula menular di negara ini, merupakan golongan paling berisiko mengalami kehilangan pembelajaran atau learning loss, sementelah mereka akan memasuki Tahun Tiga pada Mac nanti.

“Kegagalan murid menguasai dengan baik tiga kemahiran asas – membaca, menulis dan mengira (3M) akan memberi kesan kepada pembelajaran mereka di peringkat tinggi dan seterusnya ketinggalan sekiranya tiada langkah intervensi diambil,” kata Prof Madya Dr Azlin Norhaini Mansor.

Menurut Pengerusi Pusat Kajian Kepimpinan dan Polisi Pendidikan, Fakulti Pendidikan Universiti Kebangsaan Malaysia (UKM) itu, kesan daripada masalah berkenaan akan dapat dilihat dalam tempoh 10 hingga 15 tahun akan datang, khususnya dari segi kualiti modal insan pada masa tersebut.

“UNESCO menganggarkan 50 peratus murid langsung tidak hadir ke sekolah  sepanjang pandemik. Walaupun tiada data yang jelas tentang situasi di Malaysia,  saya jangkakan keadaan hampir sama berlaku di sini,” katanya.

Menurut beliau, situasi itu membimbangkan kerana kajian di luar negara mendapati penutupan sekolah selama lapan minggu sudah boleh menyebabkan kehilangan pembelajaran.

“Justeru, apakah strategi Kementerian Pendidikan (KPM) untuk menggantikan ilmu pengetahuan yang sepatutnya diraih oleh murid selama dua tahun (sepanjang pelaksanaan PdPR) itu?,” katanya.

Beliau juga menegaskan strategi KPM tidak boleh berbentuk one-off atau hanya selama dua hingga tiga bulan, sebaliknya, perlu dilaksanakan secara berterusan merangkumi program mitigasi dan intervensi dengan matlamat jangka pendek dan jangka panjang, termasuk mewujudkan kembali kelas peralihan jika perlu.

Mengulas lanjut, beliau berkata isu kelemahan penguasaan 3M dalam kalangan pelajar sudah menjadi polemik sebelum pelaksanaan PdPR dan tidak menolak masalah tersebut bertambah parah sekarang berdasarkan temu bual tidak formal beliau dengan warga pendidik.

“Saya khuatir KPM terlepas pandang kerana kesan learning loss bukan dapat dilihat sekarang berikutan kita tiada sistem peperiksaan umum untuk mengetahui kesan keseluruhan di seluruh negara disebabkan pemansuhan UPSR (Ujian Pencapaian Sekolah Rendah), PT3 (Pentaksiran Tingkatan 3), dan akan hanya diketahui semasa pelajar menduduki SPM atau ketika di alam pekerjaan,” ujarnya.

Setakat ini, hanya Johor mempunyai data tentang masalah itu dengan media melaporkan kira-kira 20 peratus daripada 131,281 murid Tahap Satu (Tahun Satu hingga Tiga) di negeri berkenaan mengalami kesukaran menguasai 3M.

Pakar juga melihat langkah KPM melanjutkan sesi persekolahan, misalnya untuk murid Tahun Dua dilanjutkan hingga Februari 2022 sebelum naik ke Tahun Tiga pada Mac, masih belum mencukupi bagi membantu murid dalam soal penguasaan 3M.

Isu kesesakan dalam bilik darjah dengan sesetengah sekolah terpaksa meletakkan lebih 40 murid di dalam sebuah kelas memburukkan lagi permasalahan 3M ini kerana guru sukar memberi perhatian yang mencukupi terhadap setiap murid, kata Dr Anuar Ahmad, pensyarah di Pusat Kajian Pendidikan dan Kesejahteraan Komuniti UKM.

Bilangan murid yang terlalu ramai di dalam sesebuah bilik darjah itu tidak seiring dengan saranan Pertubuhan Kerjasama dan Pembangunan Ekonomi (OECD) serta Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), dan dipersetujui ramai pakar, bahawa jumlah yang sesuai ialah 20 hingga 25 murid.

“Langkah intervensi KPM dalam menangani isu keciciran pembelajaran ini juga perlu memastikan bilangan murid kelas intervensi membaca, menulis dan mengira tidak terlalu sesak kerana ini akan menggugat keberkesanan pengajaran.

“Isu kelas terlalu ramai murid sudah lama dan kritikal. KPM perlu buat sesuatu untuk menyelesaikannya, apatah lagi jumlah murid tidak dapat membaca diunjur bertambah akibat daripada gangguan pembelajaran semasa pandemik,” kata Anuar.

Kajian membuktikan murid yang tidak menguasai dengan baik kemahiran 3M di Tahap Satu sekolah rendah akan berhadapan kemerosotan prestasi akademik di Tahap Dua (Tahun Empat hingga Enam) dan seterusnya akan keciciran apabila di peringkat sekolah menengah.

Isu keciciran pembelajaran ini turut diperakui oleh KPM yang mengaku penutupan sekolah yang agak lama itu menimbulkan isu learning loss dan learning gap dalam kalangan murid, melibatkan umumnya kumpulan B40.

Bagi menangani permasalahan tersebut, KPM melaksanakan pelbagai langkah, antaranya Program Pemerkasaan Pelaksanaan Kurikulum (PerkasaKU) yang bermula 1 Sept 2021 hingga 28 Feb 2022, meliputi murid Tahun Satu hingga pelajar Tingkatan Lima.

Bagaimanapun Anuar melihat pelaksanaan program bagi memulihkan tahap penguasaan pembelajaran murid itu sebagai kurang jelas dari segi matlamat selain tidak komprehensif mahupun bersungguh-sungguh kerana dilaksanakan hanya hingga akhir bulan depan.

“Kita memerlukan sebuah program yang lebih menyeluruh dan jelas matlamat yang ingin dicapai bagi menyelesaikan isu keciciran pendidikan akibat COVID-19. Ini penting, kerana jika keciciran pembelajaran berterusan dalam jangka masa yang lama, maka akan berlaku keciciran pendidikan disebabkan hilang motivasi kerana sekolah ditutup lama selain masalah kemiskinan B40,” katanya.

(Keciciran pembelajaran merujuk murid masih lagi bersekolah tetapi berada dalam keadaan sukar menguasai pembelajaran manakala keciciran pendidikan (lost generation) merujuk murid langsung tidak dapat meneruskan persekolahan dalam satu jangka masa panjang sehingga meningkatkan kadar buta huruf atau terus berhenti sekolah).

Pelaksanaan PdPR diakui memberikan kesan besar kepada B40 yang berdepan kesukaran menyediakan peranti dan akses Internet untuk anak mereka, sekali gus menyebabkan berlaku keciciran pembelajaran, dan kini pelajar daripada golongan itu berisiko keciciran pendidikan.

Ketika penularan pandemik memuncak di negara ini, ada golongan B40 terpaksa membuat pilihan yang sukar – antara menyediakan makanan untuk keluarga atau pendidikan anak.

“Anak-anak B40 adalah antara golongan paling terkesan dalam penularan pandemik kerana berdepan risiko keciciran pendidikan, bukan sahaja di negara ini tetapi juga di seluruh dunia. Kajian Bank Dunia pada 29 Okt 2021 menunjukkan lebih 70 peratus kanak-kanak yang berhadapan risiko berhenti sekolah ketika pandemik berlaku di negara yang rakyatnya berpendapatan rendah dan sederhana.

“Atas sebab itulah kita amat memerlukan Pelan Pemulihan Pendidikan Negara bagi mengenal pasti kumpulan keluarga miskin yang perlu diberikan bantuan untuk mengelak situasi keciciran pembelajaran dan pendidikan menjadi barah,” katanya. – BERNAMA


KPDNHEP perlukan lebih ramai anggota dan pegawai penguatkuasa

TANJUNG BIDARA, 29 Julai – Kementerian Perdagangan Dalam Negeri dan Hal Ehwal Pengguna (KPDNHEP) memerlukan lebih ramai pegawai dan anggota penguatkuasa bagi memenuhi keperluan semasa.

Timbalan Menterinya, Datuk Rosol Wahid berkata, buat waktu ini kementerian itu mempunyai kira- kira 2, 300 pegawai dan anggota penguatkuasa di seluruh negara bagi menjalankan penguatkuasaan.

“Buat masa ini ia masih tidak mencukupi dan kita mempunyai 2,300 penguatkuasa diseluruh negara dan akan tambah dari masa ke semasa.

“Saya mengingatkan supaya pertingkatkan integriti, jauhi rasuah serta salah guna kuasa, saya sesekali tidak akan bertolak ansur terhadap mana- mana pegawai yang didapati tidak berintegeriti,” katanya.

Terdahulu, pada majlis itu, seramai 37 pegawai berjaya menamatkan kursus selama 28 hari dan 20 daripadanya merupakan pegawai Kenaikan Pangkat Secara Lantikan (KPSL) dan 17orang pegawai lantikan baharu.


Man, 62, second rabies victim in Sarawak this year

KUALA LUMPUR, June 29 — The Health Ministry today confirmed a man, 62, from Sibu, Sarawak died on Tuesday (June 23) due to rabies, making this the second reported case in the state this year.

Health director-general Datuk Dr Noor Hisham Abdullah said this brings the cumulative number of rabies cases in the state to 24, including 23 deaths, since the rabies epidemic was declared on July 1, 2017.

Dr Noor Hisham said the victim who was bitten by a dog to a relative when he visited the relative’s home in Jalan Sentosa Barat, Sibu on May 12 had cleaned the wound with soap and water for 15 minutes and received treatment at a health facility.


Gangguan bekalan akibat kebakaran di Mid Valley berjaya dipulihkan sepenuhnya – TNB

KUALA LUMPUR, 17 Mei – Bekalan elektrik yang terganggu susulan kebakaran yang berlaku di Pencawang Masuk Utama (PMU) di pusat beli-belah Mid Valley Mega Mall hari ini berjaya dipulihkan sepenuhnya sekitar pukul 12:30 tengah hari, menurut Tenaga Nasional Berhad (TNB).

Ketua Pegawai Grid, Ir. Dev Anandan dalam kenyataan berkata pemeriksaan TNB mendapati PMU itu terpelantik pada pukul 10:27 pagi dan bekalan terputus mulai pukul 10:51 pagi.

“TNB berjaya memulihkan bekalan kepada sebahagian besar pengguna seawal empat minit gangguan berlaku pada kejadian kebakaran PMU Mid Valley pagi ini. Tindakan pantas pasukan teknikal TNB telah dapat memulihkan bekalan elektrik seawal pukul 10:55 pagi,” katanya.

Beliau berkata gangguan bekalan itu melibatkan kawasan terhad sekitar Mid Valley serta sebahagian Desa Pantai, dan bekalan elektrik dipulihkan secara berperingkat dengan majoriti kawasan terlibat mendapat bekalan masing-masing dalam tempoh satu setengah jam.

“TNB mengucapkan terima kasih kepada Jabatan Bomba dan Penyelamat (JBPM) atas bantuan memadamkan kebakaran. Kami memohon maaf atas segala kesulitan yang dialami pengguna terlibat.” katanya.

Beberapa rakaman video mengenai kebakaran di PMU di Mid Valley Megamall yang menampakkan kepulan asap hitam tebal menjadi tular di media sosial hari ini.


Tidak boleh bergantung kepada pengeluaran KWSP setiap kali bencana – Pakar

KUALA LUMPUR, 9 Jan – Pengeluaran i-Citra RM10,000 wang daripada Kumpulan Wang Simpanan Pekerja (KWSP) untuk mereka yang terjejas dalam bencana banjir baru-baru ini bukan satu jalan penyelesaian yang baik untuk mangsa-mangsa banjir, kata pakar berkaitan kewangan.

Naib Pengerusi Gerakan Keadilan Monetari Malaysia Prof Madya Dr Ahmed Razman Abdul Latiff berkata pengeluaran KWSP akan menyebabkan simpanan persaraan pada hari tua berkurang.

Beliau berkata purata umur rakyat di negara ini adalah 75 tahun dan sekiranya mereka bersara pada umur 55 tahun, mereka akan mempunyai 20 tahun lagi untuk hidup sebagai pesara.

“Dalam 20 tahun itu memerlukan RM1,000 untuk keperluan bulanan, maka simpanan mereka kena ada RM240,000. Tapi apa yang berlaku sekarang, secara purata, pencarum KWSP hanya mampu RM42 sahaja sebulan berdasarakan purata simpanan pencarum sekarang,” katanya ketika dihubungi.

Ahmed Razman berkata tidak semua pencarum akan menikmati manfaat daripada kebenaran mengeluarkan dana RM10,000 memandangkan lebih kurang 6.1 juta pencarum KWSP mempunyai simpanan kurang daripada RM10,000 pada masa ini.

Isu pengeluaran khas i-Citra RM10,000 secara sekali keluar itu kembali hangat diperkatakan apabila terdapat beberapa pihak mendesak kerajaan mempertimbangkan pengeluaran itu untuk meringankan beban mereka yang terjejas dalam musibah banjir.

Perdana Menteri Datuk Seri Ismail Sabri Yaakob dilaporkan berkata kerajaan tidak berhasrat meluluskan pengeluaran i-Citra KWSP bagi kali kedua berikutan kerajaan memperuntukkan pelbagai bantuan termasuk kewangan untuk membantu mangsa banjir di seluruh negara.

Selain bantuan wang ihsan RM1,000, kerajaan turut memberikan baucar tunai bernilai RM500 kepada setiap keluarga mangsa banjir bagi pembelian barangan elektrik, pemberian diskaun dan baucar tunai RM1,000 bagi tujuan pembaikan atau pembelian semua kenderaan yang terkesan dalam banjir dan bantuan tunai sehingga RM5,000 untuk pembaikan rumah yang mengalami kerosakan tidak serius.

Bagi rumah yang mengalami kerosakan serius, kerajaan akan mengurus baik pulih dengan kos sehingga RM15,000 dan bagi rumah yang musnah, peruntukan sehingga RM56,000 untuk setiap unit rumah yang dibina baharu.

KWSP dalam kenyataan baru-baru ini pula menyebut skim pengeluaran i-Lestari dan i-Sinar pada tahun 2020, diikuti oleh i-Citra pada Julai 2021, adalah bersifat luar biasa kerana inisiatif itu diperkenalkan semata-mata untuk memenuhi keperluan aliran tunai yang mendesak semasa tempoh Perintah Kawalan Pergerakan (PKP) dan kelembapan ekonomi.

Menurut KWSP, walaupun skim pengeluaran itu memberikan sedikit kelegaan kewangan kepada ahli semasa pandemik COVID-19 dan PKP, ia menyebabkan 6.1 juta ahli kini mempunyai kurang daripada RM10,000 dalam akaun KWSP dengan 3.6 juta daripadanya mempunyai kurang daripada RM1,000.

Senada dengan pendapat itu, Pensyarah Kanan Jabatan Kewangan di Pusat Pengajian Ekonomi, Kewangan dan Perbankan, Universiti Utara Malaysia (UUM) Dr Adilah Azhari berkata pengeluaran wang simpanan untuk hari tua itu tidak boleh dijadikan sebagai satu kebiasaan untuk dikeluarkan setiap kali dilanda bencana.

Beliau berkata rakyat melihat bencana banjir sebagai peluang mengeluarkan wang simpanan KWSP dan sekiranya ia menjadi kebiasaan, pengeluaran itu akan dilakukan secara berterusan menyebabkan simpanan rakyat semakin berkurang pada masa depan.

“Kalau biasa gunakan peluang untuk keluarkan KWSP itu, nanti umur sudah 60 tahun nak guna bantuan daripada mana lagi kalau sudah tidak ada simpanan dalam KWSP untuk pengeluaran jika sentiasa guna ketika kecemasan.

“Kita faham orang yang terlibat (banjir), nak (guna) duit untuk teruskan kelangsungan hidup, jadi kalau nak jadikan KWSP satu-satunya punca untuk meneruskan kelangsungan, jika (individu) ada RM1,000 (dalam KWSP) nak bagi RM500? Jumlah itu mungkin boleh beli makanan untuk sebulan kemudian bulan seterusnya kita masih perlukan (duit),” katanya. – BERNAMA


Kota Tinggi dilanda banjir kilat, selepas Segamat

JOHOR BAHRU, 3 Nov – Kota Tinggi menjadi daerah terbaharu dilanda banjir kilat selepas Segamat, menjadikan jumlah mangsa banjir di Johor meningkat kepada 93 orang setakat 8 pagi ini, berbanding 21 orang, petang semalam.

Jawatankuasa Pengurusan Bencana Daerah (JPBD) dalam kenyataan memaklumkan sebuah pusat pemindahan sementara (PPS) di Dewan Al-Barakah, Kota Tinggi yang menempatkan 72 mangsa daripada 18 keluarga, dibuka pada 10 malam tadi.

“Ini menjadikan keseluruhan tiga PPS dibuka, termasuk dua PPS di Balai Raya Kampung Batu Badak dan Balai Raya Kampung Kuala Paya yang menempatkan 21 mangsa daripada enam keluarga di Segamat, sejak semalam.

“Antara kawasan yang terjejas adalah Kampung Seberang Batu Badak, Kampung Batu 5 dan Kampung Kuala Paya di Segamat dan Kampung Sri Jaya serta Kampung Sri Delima di Kota Tinggi,” katanya dalam kenyataan itu.

Semalam, limpahan air Sungai Muar menyebabkan beberapa rumah dinaiki air dengan paras air di lokasi terjejas mencecah paras lutut dan cuaca di seluruh negeri ketika ini dilaporkan cerah.


Terharu terima kunjungan kepimpinan tertinggi PDRM

KESIDANG 18 Okt. – Ingatan merosot dan adakala suami bertindak agresif akibat diserang penyakit dimentia secara tiba-tiba sejak lima tahun lalu.

Itu antara cabaran dihadapi suri rumah, Rosilah Ali, 55, dalam menjaga suaminya, Romainor Sulaiman, 69, pesara polis, kini terlantar sakit di rumah.

Malah, katanya dia pernah hampir membuat laporan polis disebabkan tidak tahan dengan sikap suaminya yang berubah menjadi seperti kebudak-budakan dan agresif jika ditegur.

“Dia (suami) mula diserang penyakit itu pada 2016 dan ketika itu saya tidak perasan sakit dihidapinya, namun dia sering menunjukkan tanda hilang ingatan, terutama lupa jalan pulang ke rumah selain sering melanggar kereta orang dan mengamuk.

“Saya bawa dia menjalani rawatan di hospital dan terkejut apabila doktor memaklumkan urat sarafnya banyak sudah mati kerana sebelum ini dia tidak pernah kemalangan atau terhantuk,” katanya.

Rosilah berkata, dia sekeluarga reda dengan ketentuan Ilahi, namun mengakui berdepan tekanan dan sering menangis memikirkan nasib suami yang juga pesara berpangkat koperal.

“Dua tiga tahun lepas suami agak agresif. Jika tegur sedikit ditolaknya saya, mengamuk tidak tentu hala jika mahu dipakaikan baju hingga saya hampir ingin membuat laporan polis.

“Kesihatannya kini semakin merosot selain tidak mampu berjalan dan kini suami terpaksa dijaga seperti bayi,” katanya ditemui ketika lawatan Timbalan Ketua Polis Negara, Datuk Seri Mazlan Lazim yang turut menyampaikan bakul makanan.

Turut serta dalam lawatan itu, Ketua Polis Melaka, Datuk Wira Abdul Majid Mohd Ali dan timbalannya, Datuk Razali Abu Samah di kediamannya di Taman Bukit Katil, dekat sini.

Terdahulu, Mazlan dan rombongannya turut melawat seorang balu, Siti Hazira Hassan, 34, dan anaknya, Hayla Ishqeena berusia dua tahun bagi menyampaikan bakul makanan.

“Ketika itu suami menjalankan tugas konvoi bagi menyambut kehadiran ketua balai yang baharu dan terbabit kemalangan maut dengan lori di Jalan Brisu (Alor Gajah),” katanya ditemui di rumahnya di Taman Limbongan Permai, dekat sini, hari ini.

Katanya, biarpun amat tertekan dengan kejadian itu, dia bertekad untuk membesarkan anak, Hayla Ishqeena yang baru berusia lapan bulan ketika itu.

“Alhamdulillah, saya bersyukur dan terharu kerana masih ada insan terutama timbalan Ketua Polis Negara yang sudi hadir bertanya khabar dan menghulurkan bantuan,” katanya.


DUN Rembia: RM67,000 untuk tuisyen percuma anak-anak B40

REMBIA 12 September – Sebanyak RM67,000 dibelanjakan Dewan Undangan Negeri (DUN) Rembia bagi membiayai Program Tuisyen Percuma untuk anak-anak golongan B40.

“Selain itu anak-anak DUN Rembia yang memperoleh keputusan cemerlang dan mempunyai gred A dalam SPM, bermula 9A ke 1A akan menerima insentif,” katanya.

Beliau berkata, selepas merasmikan Karnival Hari Keluarga Rembia dan Hari Bertemu Rakyat Dun Rembia 2022 di Kompleks Japerun Rembia, di sini, semalam.


Peniaga makan lega PM umum henti sementara eksport ayam

KUALA TERENGGANU, 27 Mei- Rata-rata peniaga kedai makanan di bandar ini, yang menu utamanya berasaskan ayam tetap meneruskan perniagaan walaupun bekalan agak sukar diperoleh dan harga borong ayam sedikit meningkat kebelakangan ini.

Begitupun kebanyakan peniaga menarik nafas lega apabila kerajaan akan menghentikan sementara eksport ayam bermula 1 Jun ini dan berharap masalah kekurangan bekalan ayam di pasaran dapat ditangani segera.

Pemilik Pak Awi Nasi Ayam Muhammad Adam Zawawi, 28, berkata harga ayam secara borong kini mencecah lebih RM10 sekilogram, namun dia tetap meneruskan operasi restorannya walaupun keuntungan diperoleh sangat minimum.

“Nak naikkan harga nasi ayam pula, saya tak sampai hati kerana akan bertambah beban pengguna,” katanya yang membeli ayam secara borong dari dua pembekal untuk memastikan operasi perniagaannya dibuka seperti biasa.

Bagi pemilik Mek Jang Cafe Nor Harizan Hassan, 44, beliau kini terpaksa mengurangkan jualan ‘nasi ganja’ yang berasaskan ayam di kedai makannya itu kerana hanya mampu memperoleh sekitar 15 hingga 20 ekor ayam sehari berbanding hari biasa antara 30 hingga 40 ekor ayam.

“Bila ayam tidak mencukupi, saya tak boleh jual ‘nasi ganja’ dalam jumlah yang banyak seperti biasa dan memang perniagaan terjejas ketika ini, tapi saya berharap isu berkaitan ayam ini dapat diselesaikan secepat mungkin,” katanya.

Sementara itu, tinjauan Bernama mendapati bekalan ayam di pasar raya masih boleh diperoleh dengan harga normal, bagaimanapun peruncit menjual ayam dengan harga sedikit tinggi kerana mendakwa harga belian secara borong telah meningkat.

Isnin lepas, Perdana Menteri Datuk Seri Ismail Sabri Yaakob mengumumkan kerajaan akan menghentikan eksport ayam sebanyak 3.6 juta ekor sebulan bermula 1 Jun ini sehingga harga dan pengeluaran ayam untuk kegunaan domestik kembali stabil.

Dalam kenyataannya, perdana menteri berkata keputusan itu merupakan antara beberapa langkah jangka pendek yang dicapai mesyuarat Kabinet terhadap isu bekalan dan harga ayam.


Penduduk Sungai Putat tak tahan hadap banjir setiap tahun

SUNGAI PUTAT 5 Mei – Raya bersulam duka, itulah gambaran keadaan penduduk di Kampung Sungai Putat apabila kediaman mereka dinaiki air susulan hujan lebat berterusan pagi tadi.

Penduduk Mansor Kasmun Yusof, 60, ketika ditemui meluahkan rasa sedih kerana sekali lagi diduga dengan kejadian sama yang dialaminya pada sambutan Aidilfitri tahun lalu.

“Barangan dan kelengkapan rumah banyak yang rosak, berikutan itu ramai dalam kalangan penduduk tidak beli perabot baharu kerana risau berlaku banjir.

“Kita tidak boleh buat apa, kalau banjir kita kemas rumah, nasib anak saya kejut kira-kira jam 8 pagi cakap air sudah mula naik jadi sempat pindahkan apa yang patut,” katanya yang tinggal bersama empat anak dan isteri.

Seorang lagi penduduk Mohd Saidi Mohd Hashim,42, berharap kerajaan negeri atau pihak berwajib dapat membina benteng bagi mengelakkan limpahan air sungai berhampiran setiap kali hujan lebat berlarutan.

“Bila hujan terlalu lebat dalam masa sejam saja air sungai di depan akan melimpah, jadi harap pihak berkenaan dapat bina benteng lebih tinggi.

“Pernah sebelum ni banjir sampai paras dada, barang rosak tidak perlu cerita, sebab itu sekarang rumah memang tiada barang kecuali bersaiz kecil dan penting sahaja.

Sementara itu, Md Yusof Hitam,69, yang menetap lebih 40 tahun di kampung itu turut meminta supaya kerajaan negeri mencari jalan bagi mengatasi masalah bencana banjir tersebut.

“Kalau ada benteng mungkin boleh kurangkan risiko banjir, saya menetap di kampung ini sejak tahun 1976, sekarang ini banjir semakin kerap berlaku.

“Saya tinggal bersama empat ahli keluarga di rumah ini, setiap kali raya anak-anak yang lain akan pulang, tapi saya suruh mereka pulang awal kerana risau terkesan banjir seperti hari ini.

“Jadi saya harap jasa baik kerajaan negeri dapat selesaikan masalah ini, setidaknya cari kawasan penempatan untuk penduduk Kampung Sungai Putat. Siapa yang tahan setiap tahun nak hadap banjir,” katanya.


Enam pelajar terbabit buli ditahan polis

IPOH, 11 Dis – Polis menahan enam suspek kes buli didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular di media sosial semalam.

Ketua Polis Perak Datuk Mior Faridalathrash Wahid berkata kesemua suspek berusia 13 tahun itu ditahan ketika hadir memberi keterangan berkaitan kes berkenaan kira-kira 6 petang.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular di media sosial menerusi beberapa video berdurasi 13 hingga 30 saat, hingga menerima kecaman orang ramai.

Hasil siasatan awal mendapati kejadian berlaku kira-kira 1 hingga 2 pagi pada 9 Dis melibatkan tujuh suspek remaja dan seorang mangsa yang kesemuanya berusia 13 tahun.

Susulan itu, pihak polis memanggil kesemua pelajar terlibat dan pemilik akaun media sosial yang menularkan video berkenaan bagi memberi keterangan untuk membantu siasatan kes di bawah Seksyen 147 Kanun Keseksaan dan Seksyen 233 Akta Komunikasi dan Multimedia 1998. – BERNAMA


Kutipan hasil Kastam cecah RM42.5 bilion – PM

Berucap merasmikan Hari Kastam Sedunia ke-40 hari ini, Perdana Menteri berkata tahun 2021 juga menyerlahkan keunggulan sektor penguatkuasaan Jabatan Kastam, apabila berjaya menumpaskan kartel pengedaran dadah antarabangsa dengan rampasan seberat 16 tan bernilai RM5.2 bilion.

“Sekalung ucapan tahniah dan terima kasih saya zahirkan kepada seluruh pegawai dan anggota Jabatan Kastam atas kejayaan cemerlang yang diraih, walaupun kita masih berdepan dengan ketidaktentuan global khasnya ancaman pandemik COVID-19 dan bencana alam.

“Dengan prestasi sebegini, saya amat yakin Jabatan Kastam akan terus bergerak maju sebagai ‘Economic Frontliners’ atau Petugas Barisan Hadapan Ekonomi yang berupaya memacu pertumbuhan berkualiti dan positif bagi Keluaran Dalam Negeri Kasar (KDNK), ke arah menyuburkan kemakmuran Keluarga Malaysia,” katanya.

Turut hadir Menteri Kewangan Tengku Datuk Seri Zafrul Tengku Abdul Aziz serta dua timbalannya Datuk Mohd Shahar Abdullah dan Yamani Hafez Musa, dan Ketua Pengarah Kastam Datuk Seri Abdul Latif Abdul Kadir.

Sementara itu, Perdana Menteri berkata tema sambutan Hari Kastam ‘Memperluas Transformasi Digital Kastam Melalui Pemerkasaan Budaya dan Ekosistem Data’, amat relevan dengan situasi semasa selain bertepatan dengan usaha memodenkan perkhidmatan dan operasi Jabatan Kastam Diraja Malaysia.

Beliau berkata ini termasuk usaha ke arah mencorak persekitaran perniagaan yang kondusif sekali gus memupuk keyakinan dalam kalangan peniaga dan pelabur, sama ada di lapangan domestik mahupun antarabangsa

Selain itu Ismail Sabri berkata perkembangan teknologi digital, khususnya dalam sektor perkongsian data serta maklumat merupakan platform yang penting dan telah diaplikasi secara meluas dalam meneruskan kelangsungan perkhidmatan awam, terutama dalam mendepani dampak COVID- 19.

“Sebagai sebuah jabatan yang dinamik dan mampan, Jabatan Kastam perlu memastikan segenap warga Kastam celik digital dan sentiasa bersedia untuk mengadaptasi transformasi teknologi semasa dalam membina serta membudayakan ekosistem data,” katanya.

Perdana Menteri berkata ia juga selaras dengan aspirasi Jalinan Digital Negara (JENDELA) dan inisiatif Rangka Tindakan Ekonomi Digital Malaysia (MyDigital) ke arah memacu Malaysia sebagai peneraju sektor ekonomi digital yang cekap dan proaktif, seterusnya mencorak sebuah negara bangsa yang berpendapatan tinggi.

Ismail Sabri berkata hasrat untuk menggerakkan transformasi digital dalam perkhidmatan awam bukanlah suatu perkara baharu, malah digariskan dengan jelas dalam Pelan Strategik Pendigitalan Sektor Awam 2021- 2025, ke arah memartabatkan ketelusan dan memperkasa kecekapan dalam urusan perkhidmatan.

Beliau berkata ia juga termaktub dalam Tujuh Teras Strategik Wawasan Kemakmuran Bersama 2030 (WKB2030), serta turut dirangkum dalam memeta hala tuju Rancangan Malaysia Ke-12 (RMK12).

“Justeru, usaha ‘World Customs Organization’ (WCO) melalui Jabatan Kastam dalam menghidupkan tema sambutan Hari Kastam Sedunia kali ke-40 ini, wajar dipuji dan terus dilaksana kerana inisiatif ini adalah sejajar dengan hasrat kerajaan dalam meningkatkan ranking ‘Ease of Doing Business’ bagi Malaysia, yang seterusnya dapat memangkin pelaburan asing,” katanya.

Selain itu beliau juga menzahirkan keyakinan bahawa, suntikan transformasi digital melalui pemerkasaan budaya dan ekosistem data dalam urusan perkhidmatan dan operasi Jabatan Kastam, mampu memperkasa prestasi jabatan itu sekali gus mencorak Malaysia sebagai sebuah negara maju yang kompetitif dan berdaya saing.

Katanya kerajaan juga sentiasa berusaha membantu Kastam terus fokus dalam membanteras penyeludupan dan memudah cara perdagangan ke arah meningkatkan pungutan hasil dan memantapkan lagi kawalan sempadan negara.

Menurut Ismail Sabri komitmen itu terbukti melalui penambahan bot peronda dan mesin pengimbas sebagai aset baharu Kastam, bagi memantapkan kedaulatan perbatasan dan selanjutnya berupaya melancarkan aktiviti perdagangan rentas sempadan.

“Adalah menjadi harapan saya supaya seluruh warga Kastam dapat menghayati maksud dan tema dalam sambutan Hari Kastam Sedunia kali ke-40 ini. Ia perlu diterjemah dalam pelaksanaan tugas harian ke arah kecemerlangan perkhidmatan jabatan itu,” katanya.

Ismail Sabri turut menzahirkan harapan agar pada tahun ini Jabatan Kastam dapat meningkatkan sasaran pungutan hasil yang boleh dilaksanakan dengan usaha gigih seluruh warga organisasi itu dengan kerjasama daripada semua pihak khususnya orang awam. – BERNAMA


Festival tarian medan cungkil bakat murid dan pelajar

AYER KEROH 5 September – Festival Tari Malaysia peringkat zon selatan dan Tari Kanak-Kanak peringkat Negeri Melaka merupakan medan untuk mencungkil bakat dalam kalangan murid dan pelajar.

Exco Pendidikan dan Teknologi negeri, Datuk Rais Yasin berkata Jabatan Pendidikan Negeri (JPN) komited dalam usaha mencungkil lebih banyak bakat baharu dalam bidang seni.

“Lebih banyak kerjasama akan diadakan dengan pelbagai pihak untuk memastikan kita dapat membawa keluar bakat baharu dalam pelbagai bidang di peringkat sekolah untuk memberi keyakinan kepada anak-anak kita khususnya bahawa mereka mempunyai kekuatan masing-masing,” katanya.

Beliau berkata demikian pada sidang media sempena Festival Tari Malaysia Zon Selatan dan Tari Kanak-Kanak Peringkat Negeri Melaka di Kompleks Jabatan Kebudayaan dan Kesenian Negara (JKKN) Melaka, di sini, semalam yang turut dihadiri Pengarah JKKN, Azlina Elias.

Manakala bagi Festival Tarian Zon Selatan, sebanyak empat kelab tarian mewakili Institut Pengajian Tinggi (IPT) mengambil bahagian dengan Kelab Tarian Aadyamaatra Artisukma Universiti Kebangsaan Malaysia (UKM) muncul Johan.


Kerajaan bantu 130,000 rakyat tersusah melalui inisiatif IPR

Perdana Menteri Datuk Seri Anwar Ibrahim ketika membentangkan Belanjawan 2023 di Dewan Rakyat hari ini berkata kerajaan akan melaksanakan Inisiatif Pendapatan Rakyat (IPR) dan sejumlah RM750 juta peruntukan disediakan untuk 2023 kepada Kementerian Ekonomi bagi menjayakan IPR.

Anwar yang juga Menteri Kewangan berkata beberapa pendekatan baharu akan dilaksanakan untuk mengatasi kelemahan pelaksanaan lalu bagi meningkatkan keupayaan isi rumah miskin tegar meraih pendapatan.

“Antaranya bantuan dan kemudahan kepada peserta tidak lagi diberikan sekali gus tetapi secara bulanan dan dipantau sama ada sewa beli kelengkapan atau subsidi penggajian untuk majikan yang mengambil peserta miskin tegar bekerja.

“Aktiviti ekonomi disertai hendaklah yang memenuhi keperluan komuniti setempat terutamanya sektor agropertanian dan makanan untuk memastikan permintaan berterusan. Program ini menyasarkan untuk peserta meraih pendapatan antara RM2,000 hingga RM2,500 dalam tempoh pemantauan 24 bulan dan selepas itu dapat menjana pendapatan sendiri melalui hasil diperoleh,” kata beliau. – BERNAMA


Watak Tunku Abdul Rahman curi perhatian

BANDA HILIR 16 September – Perarakan masuk kenderaan membawa Bapa Kemerdekaan Negara, Tunku Abdul Rahman, mengimbau kembali suasana meriah ketika rakyat Malaysia menunggu untuk mendengar pengumuman tarikh keramat kemerdekaan negara.

Terdahulu persembahan dimulakan dengan perarakan masuk basikal tua dan motosikal vespa, diikuti kemunculan Tunku Abdul Rahman bersama 60 pengiring berbusana era 60-an.

Persembahan dalam segmen kedua bertajuk Jejak Merdeka itu dijayakan artis Che’Kem daripada Akademi Seni Budaya dan Warisan Kebangsaan (ASWARA) yang memegang watak sebagai Tunku Abdul Rahman.


COVID: Hanya 152 kes baharu kategori tiga hingga lima

KUALA LUMPUR, 25 Mac – Sebanyak 152 kes atau 0.63 peratus daripada 24,316 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 24,164 kes atau 99.37 peratus pula terdiri daripada kategori satu dan dua, sekali gus menjadikan kumulatif kes COVID-19 dalam negara berjumlah 4,079,242 manakala 25,512 kes sembuh direkodkan semalam, menjadikan kumulatif kes sembuh sebanyak 3,796,975.

“Daripada 152 kes kategori tiga hingga lima, 43 kes melibatkan individu tidak divaksinasi atau belum lengkap vaksinasi, 61 kes telah menerima dua dos vaksin COVID-19 tetapi belum menerima dos penggalak dan 48 kes telah menerima dos penggalak,” katanya dalam kenyataan mengenai situasi semasa COVID-19 negara, hari ini.

Dr Noor Hisham berkata sebanyak 1,264 kes COVID-19 dimasukkan ke hospital pula melibatkan 487 kes atau 38.5 peratus dalam kategori tiga, empat dan lima manakala 777 kes atau 61.5 peratus adalah kategori satu dan dua.

Sementara itu, Putrajaya mencatatkan 100 peratus pengisian katil kes kritikal (ICU) dengan lima negeri lagi merekodkan peratusan pengisian lebih 50 peratus iaitu Perlis (55 peratus), Selangor (59 peratus), Kuala Lumpur (67 peratus), Johor (53 peratus) manakala Kelantan 52 peratus.

Dr Noor Hisham berkata nilai kadar kebolehjangkitan (Rt) COVID-19 negara kini ialah 0.91 dan negeri yang mencatat Rt tertinggi ialah Selangor dengan 1.06 manakala negeri lain merekodkan nilai Rt di bawah 1.0.


Khidmat dua trak ATM digunakan bawa 141 calon SPM ke SMK Sri Kiambang

KOTA BHARU, 2 Mac – Kementerian Pendidikan Malaysia (KPM) bekerjasama dengan Angkatan Tentera Malaysia (ATM) untuk membantu calon Sijil Pelajaran Malaysia (SPM) 2021 untuk ke pusat peperiksaan, khususnya di jajahan Pasir Mas yang kini terjejas akibat banjir.

Timbalan Ketua Pengarah Pendidikan Malaysia Sektor Dasar dan Kurikulum Datuk Pkharuddin Ghazali berkata sebanyak dua trak tiga tan digerakkan bagi mengangkut 141 calon SPM 2021 untuk ke Sekolah Menengah Kebangsaan (SMK) Sri Kiambang.

Beliau berkata sekolah itu tidak ditenggelami banjir namun laluan untuk ke sekolah digenangi air sekitar paras 0.3 meter sekali gus menyukarkan calon untuk melalui jalan berkenaan bagi menduduki peperiksaan.

“Semalam saya berhubung dengan Panglima Briged 8 di Kem Desa Pahlawan dan pihak ATM memberikan dua trak untuk mengangkut pelajar dari jalan utama memasuki ke sekolah. Kita tidak mahu pelajar datang untuk menduduki peperiksaan dalam keadaan basah atau sebagainya.

“Operasi ini akan diteruskan sehingga paras air banjir di kawasan berkenaan surut dan jalan boleh dilalui seperti sedia kala. Dari segi penugasan, anggota ATM akan melakukan penggiliran tugas dan kita amat menghargai kerjasama ini,” katanya kepada pemberita selepas melakukan tinjauan SPM 2021 di SMK Zainab 1, di sini hari ini.

Sementara itu, dalam perkembangan sama Pkharuddin berkata setakat hari ini sebuah lagi sekolah iaitu Sekolah Menengah Ugama (A) Diniah di Pasir Mas yang dijadikan pusat peperiksaan SPM terpaksa ditutup kerana tidak dapat digunakan disebabkan banjir selain suasana tidak kondusif untuk melakukan peperiksaan.

“Sekolah berkenaan melibatkan 19 calon SPM. Jadi secara keseluruhan seramai 723 calon di negeri ini setakat ini yang terkesan dengan musibah banjir terpaksa menangguhkan peperiksaan itu yang bermula hari ini.

“Calon berkenaan akan dibenarkan menduduki peperiksaan semula bagi sesi kedua mengikut penjadualan semula pada 4 April sehingga 28 April bersama-sama dengan calon positif COVID-19 dan calon yang menjalani tempoh kuarantin sepanjang tempoh 2 Mac hingga 29 Mac,” katanya.

Mengenai tinjauan perjalanan SPM yang dilakukan itu, beliau berkata pihaknya berpuas hati dengan prosedur operasi standard (SOP) yang dilaksanakan bagi membendung penularan COVID-19 selain pelajar juga dilihat jujur dalam menyatakan status kesihatan mereka.

“Mengikut pemerhatian sepanjang tinjauan, pelajar melakukan saringan suhu di pintu masuk sekolah selain perlu mengisi borang deklarasi saringan COVID-19. Borang ini sangat penting bagi calon menyatakan status kesihatan mereka,” katanya.

Semalam media melaporkan, Menteri Kanan Pendidikan Datuk Dr Radzi Jidin memaklumkan tujuh sekolah iaitu SMK Rantau Panjang; SMK Gual Periok; SMK Baroh Pial; Sekolah Menengah Agama Maahad Muhammadi Rantau Panjang; SMK Meranti; Sekolah Menengah Ugama (SMU) Al-Falah Siram; dan SMU Khairiah Banggol Setol ditutup susulan banjir di pusat peperiksaan itu.- BERNAMA


Penggunaan bas elektrik sokong usaha capai status neutral karbon seawal 2050

PUCHONG, 14 Jan – Perdana Menteri Datuk Seri Ismail Sabri Yaakob berkata penggunaan bas elektrik penuh akan dimulakan di Kuala Lumpur, Putrajaya dan bandar besar sebelum diperluaskan ke seluruh negara sebagai menyokong usaha kerajaan bagi negara mencapai status neutral karbon seawal 2050.

Beliau difahamkan Dewan Bandaraya Kuala Lumpur (DBKL) telah membuat tempahan 60 buah bas elektrik penuh daripada pengeluar bas Kumpulan SKSBus yang akan diperolehi secara berperingkat bermula tahun ini hingga 2023.

Ismail Sabri berharap syarikat bas lain dapat mencontohi usaha DBKL yang memberikan perkhidmatan bas percuma GoKL yang menggunakan bas elektrik bagi menjayakan hasrat kerajaan untuk menjadikan Malaysia neutral karbon seawal 2050.

“Untuk mencapai sasaran negara menjadi neutral karbon seawal 2050, semua pihak perlu terlibat,” katanya kepada media selepas melawat kilang integrasi bas elektrik penuh Kumpulan SKSBus di Pulau Meranti di sini hari ini.

Kumpulan SKSBus melalui unitnya SKS Coachbuilders Sdn Bhd mempunyai pengalaman lebih 50 tahun dalam industri pembinaan bas. Ia antara pengilang bas di Malaysia dengan pengesahan sebagai Barangan Buatan Malaysia dan dilengkapi dengan bantuan kilang robotik.

Kumpulan SKSBus sejak 2019 telah bekerjasama dalam bidang teknikal dengan Kumpulan CRRC China iaitu pengilang lokomotif eletrik dan rolling stock terbesar di dunia untuk membina bas elektrik penuh.


Sekarang bukan masa cerita politik

TABOH NANING 24 Jun – Ahli Majlis Pimpinan Tertinggi (MPT) Bersatu, Datuk Seri Mohd. Redzuan Md. Yusof meminta semua ahli politik agar menahan nafsu untuk bercerita tentang politik sebaliknya lebih mengambil pendekatan bersama-sama kerajaan menguruskan masalah pandemik Covid-19.

Menurutnya, andaian yang timbul ketika ini mengenai jajaran baharu atau lama oleh individu tertentu yang ‘ditaja’ hanya bertujuan untuk persepsi yang akhirnya langsung tidak memberi faedah kepada negara dan rakyat.

“Saya menyeru semua orang politik agar ‘hold fire’ (hentikan serangan) masing-masing dan sama-sama bantu kerajaan tangani pandemik Covid-19,” katanya selepas meninjau Pusat Pemberian Vaksin (PPV) Dewan Pusat Kecemerlangan Kejuruteraan dan Teknologi Jabatan Kerja Raya (CREaTE) Alor Gajah.

Beliau mengulas khabar angin mengenai pembentukan jajaran baharu apabila sesi pembukaan Parlimen dikatakan bakal menjadi medan kepada semua parti politik termasuk UMNO, yang mana Presidennya, Datuk Seri Dr. Ahmad Zahid Hamid memutuskan jajaran politik baharu bersama PKR atau DAP.

Menurut Mohd. Redzuan, penglibatan ahli politik dalam sama-sama membantu kerajaan memerangi pandemik Covid-19 adalah penting demi kesejahteraan rakyat seterusnya meningkatkan pembangunan semula ekonomi negara.